Akta Kanak-Kanak 2001 perlu ditambah baik agar lebih inklusif – Peguam Pemerhati TMJ

KUALA LUMPUR: Akta Kanak-Kanak 2001 perlu ditambah baik agar lebih inklusif bagi melindungi kanak-kanak daripada pengabaian, penganiayaan, penderaan serta eksploitasi, kata kumpulan peguam pemerhati kes Pengasas Rumah Bonda Siti Bainun Ahd Razali.

Menurut kenyataan media oleh kumpulan peguam yang dilantik Tunku Mahkota Johor (TMJ) Tunku Ismail Sultan Ibrahim, kes pengabaian dan penderaan adalah manifestasi kelompangan perundangan yang perlu segera dilitupi dengan penambahbaikan kepada akta tersebut.

“Adalah penting untuk memastikan operasi pusat yang berkaitan dengan asuhan, jagaan atau perlindungan kanak-kanak hanya dilakukan oleh mereka yang benar-benar terlatih dan bukan menjadikan pusat tersebut sebagai medium untuk mengaut derma atau sumbangan daripada mana-mana pihak,” menurut kenyataan itu.

Peguam pemerhati itu terdiri daripada Datuk Khairul Anwar Rahmat, Datuk Baljit Singh Sidhu, Datuk Ikbal Salam dan Mohd Radzi Yatiman.

Kenyataan itu berkata Jabatan Kebajikan Masyarakat (JKM) dan Majlis Kebangsaan Bagi Kanak-Kanak perlu mengaktifkan segera dasar dan pelan tindakan kanak-kanak komprehensif.

“Pengaktifan dasar dan pelan yang telah sedia wujud itu bagi memastikan kes mengabai dan menganiaya seorang remaja perempuan sindrom Down, Bella tidak berlaku lagi.

“Pelan dan dasar ini perlu dilaksanakan dengan pematuhan tegas dan tidak boleh hanya berbunyi secara bermusim setiap kali berlakunya kes penderaan kanak-kanak,” menurut kenyataan itu.

Menurut kenyataan itu, sejak mengikuti kes tersebut, mereka telah melihat sendiri kecederaan akibat penderaan yang dialami Bella dan berpandangan ia terlalu sakit untuk ditanggung oleh seorang kanak-kanak hingga kesan kekalnya akan menyebabkan trauma dari segi mental, emosi dan fizikal.

“Dengan sabitan dan hukuman yang diputuskan oleh Hakim Mahkamah Sesyen hari ini, tertuduh (Siti Bainun) masih mempunyai ruang untuk merayu ke Mahkamah Tinggi, jika beliau mahu berbuat demikian dan pihak pendakwaan mempunyai hak untuk merayu jika hukuman yang diputuskan tidak mencukupi.

“Pihak kami sebagai peguam pemerhati lantikan Tunku Mahkota Johor merakamkan penghargaan kepada aktivis ‘JusticeforBella’ yang membuka mata masyarakat akan episod penderaan yang telah berlaku dan menjunjung kasih di atas keprihatinan Tunku Mahkota Johor dan isteri,” katanya.

Siti Bainun, 31, dijatuhi hukuman penjara berjumlah 22 tahun oleh Mahkamah Sesyen di sini selepas didapati bersalah atas dua pertuduhan mengabai dan menganiaya seorang remaja perempuan sindrom Down, dikenali sebagai Bella.

Mahkamah menjatuhkan hukuman penjara 10 tahun bagi kesalahan mengabai dan 12 tahun penjara untuk pertuduhan menganiaya, namun Siti Bainun hanya perlu menjalani hukuman penjara 12 tahun, selepas hukuman itu diperintah berjalan secara serentak, bermula hari ini. – BERNAMA


KKM kesan dua kes baharu jangkitan cacar monyet

SHAH ALAM – Kementerian Kesihatan Malaysia (KKM) mengesahkan terdapat dua kes baharu jangkitan cacar monyet (mpox) menjadi jumlah kumulatif sehingga kini sebanyak empat kes.

Ketua Pengarah Kesihatan Datuk Dr Muhammad Radzi Abu Hassan berkata, kedua-dua kes baharu ini tiada hubungkait dengan kes pertama dan kes kedua yang dilaporkan sebelum ini pada Julai 2022.

Menurutnya, kes ketiga positif jangkitan mpox melibatkan seorang lelaki warga tempatan menunjukkan gejala demam dan lepuh pada 6 Oktober lalu.

“Kes keempat adalah seorang lelaki warga tempatan merupakan kontak rapat kepada kes ketiga dan disahkan positif pada 23 Oktober.

“Beliau turut menunjukkan gejala yang sama pada 6 Oktober. Kedua-dua kes sedang menjalani isolasi di rumah dan berada dalam kesihatan stabil,” katanya dalam kenyataan pada Isnin.

Jelas Muhammad Radzi, kedua-dua kes menafikan mempunyai sejarah lawatan ke luar negara dalam tempoh 21 hari sebelum gejala timbul.

“Semua kontak bagi kes ketiga dan keempat telah dikenalpasti dan tiada mengalami gejala jangkitan mpox. Status kesihatan mereka juga sedang dipantau,” tegasnya.

Tambahnya, mpox adalah sejenis jangkitan disebabkan virus mpox dan jangkitan berlalu melalui sentuhan rapat dengan individu yang mempunyai gejala dan tanda jangkitan mpox.

“Gejala mpox adalah demam berserta ruam makula papular atau ruam lepuh pada muka, tapak tangan, tapak kaki, kemaluan, konjunktiva dan juga kornea.

“Tempoh inkubasi sebelum individu menunjukkan gejala jangkitan mpox adalah antara lima hingga 21 hari dari tarikh pendedahan kepada jangkitan.

“Individu positif jangkitan mpox boleh menjangkiti orang lain sehari sebelum gejala muncul dan sehingga semua lepuh telah kering serta tanggal sepenuhnya,” katanya.

Jelasnya, lazimnya kes mpox akan sembuh sendiri tanpa sebarang rawatan khusus.

Beliau turut mengingatkan semua pengamal perubatan peka terhadap individu dengan gejala ruam dan lepuh yang datang dapatkan rawatan, terutama dalam kalangan kumpulan berisiko tinggi (key population)

“Sejarah risiko kontak rapat dengan individu bergejala jangkitan mpox perlu didapatkan.

“Bagi kes yang disyaki mpox,swab lepuh, swab oral dan sampel darah /serum perlu dihantar ke makmal yang menyediakan perkhidmatan ujian pengesanan virus mpox,

“Kes disyaki mpox hendaklah dinotifikasikan ke Pejabat Kesihatan Daerah melalui Sistem e-Notifikasi agar siasatan lanjut serta langkah kawalan dapat dijalankan. – Sinar Harian

Authors

Media Variasi

View all posts

Diyana Rahip

View all posts

View all posts

View all posts


Kertas Hitam MUDA bawa suara rakyat – Syed Saddiq

CYBERJAYA: Menjelang Pilihan Raya Umum ke-15 (PRU15), Parti Ikatan Demokratik Malaysia (MUDA) tampil menawarkan Kertas Hitam Muda sebagai panduan gerakan parti itu berkhidmat kepada rakyat.

Presidennya, Syed Saddiq Syed Abdul Rahman berkata, Kertas Hitam itu bersandarkan kepada suara rakyat Malaysia.

Menurutnya, kertas berkenaan merangkumi falsafah dan panduan dasar kepada gerakan parti itu.

“Ramai dah tertanya-tanya, apa yang MUDA akan bawa kepada rakyat Malaysia?”.

“Julai lepas, MUDA telah gerakkan ke semua ahli di seluruh Malaysia untuk berjumpa seramai rakyat yang boleh. Rakyat Malaysia di semua penjuru telah respons dan berikan kami tiga perkara yang mereka mahukan untuk Malaysia.

“Pendidikan, ekonomi sejahtera, pertanian moden, peluang kerja, seni tanah air, kebebasan untuk mengejar cita-cita, hak ibu dan kanak-kanak, tuntutan untuk gaji yang lebih tinggi dan macam-macam lagi,” tulisnya di Facebook pada Isnin.

Ahli Parlimen Muar itu menegaskan pihaknya sedia berkhidmat kepada rakyat berdasarkan Kertas Hitam berkenaan.

Jelasnya, beliau akan menghuraikan Kertas Hitam MUDA dengan lebih terperinci dalam masa terdekat.

Author

Diyana Rahip

View all posts

View all posts


Rohingya paling ramai memandu tanpa lesen di Melaka

MELAKA: Senario warga asing yang tidak gentar dengan undang-undang negara berterusan apabila 25 orang diambil tindakan oleh Jabatan Pengangkutan Jalan (JPJ) Melaka kerana memandu tanpa lesen.

Dalam Operasi Pemandu Warga Asing (PEWA) dilakukan selama dua jam di sekitar Melaka Sentral petang kelmarin, sebanyak 23 buah motosikal dan dua buah kereta disita.

Pengarah JPJ negeri, Muhammad Firdaus Shariff berkata, warga asing yang dikenakan kompaun RM300 setiap seorang melibatkan 16 etnik Rohingya, lapan Bangladesh dan seorang Pakistan, lapor Kosmo!.

Menurutnya, kesemua mereka diambil tindakan kerana memandu tanpa sebarang lesen memandu yang sah.

“Pemilik kereta dan motosikal milik warga tempatan yang disewakan kepada warga asing ini juga turut dikenakan kompaun sebanyak RM300 dan kesemua kenderaan telah disita.

“Sewaktu ditahan mereka langsung tidak cuba melarikan diri malah secara rela ditahan dan dikenakan kompaun. Walaupun operasi yang dijalankan agak pendek selama dua jam namun tangkapan yang dilakukan petang semalam adalah tinggi,” katanya.

Beliau berkata demikian dalam sidang akhbar selepas Sesi Taklimat Khas E-ID Awam dan MYJPJ Bersama Pengamal Media Melaka di Ibu Pejabat JPJ negeri, Bukit Katil di sini, semalam.

Tambah Muhammad Firdaus, masalah warga asing memandu tanpa lesen semakin menunjukkan peningkatan ekoran sebanyak 283 kes dicatatkan sepanjang PEWA yang dijalankan sejak Januari sehingga Julai lalu.

“Etnik Rohingya paling ramai melakukan kesalahan memandu tanpa lesen seramai 63 orang diikuti Pakistan (9) dan Bangladesh (6). Kompaun yang dikutip atas kesalahan tersebut sepanjang tempoh tujuh bulan pertama tahun ini adalah sebanyak RM84,900,” jelasnya.

Author

Media Variasi

View all posts

View all posts


300,000 buku teks BM, Sejarah oleh YaPEIM tidak cukup

KUALA LUMPUR: Kira-kira 300,000 cetakan buku subjek Bahasa Melayu dan Sejarah oleh Yayasan Pembangunan Ekonomi Islam Malaysia (YaPEIM) untuk tahun ini masih tidak mencukupi.

Pemangku Ketua Pengarah YaPEIM, Awang@Musran Tawil berkata, percetakan buku itu memang ditunggu-tunggu dan menerima banyak permintaan oleh pelajar calon peperiksaan Sijil Pelajaran Malaysia (SPM) 2022.

Beliau berkata, cetakan modul diagihkan secara berperingkat membabitkan 144 Jabatan Pendidikan Negeri (JPN) dan Pejabat Pendidikan Daerah (PPD) di seluruh negara.

“Ketika saya dapat tahu kedua-dua naskah tersebut dibuat oleh YaPEIM bersama guru-guru berpengalaman dan pakar.

“Walaupun sudah cetak 300,000 naskah kita lihat ia masih belum mencukupi untuk keperluan pelajar sekolah,” katanya kepada pemberita selepas Majlis Apresiasi YaPEIM Bersama Media 2022 bagi menghargai peranan dan kerjasama yang diberikan oleh pengamal media terhadap YaPEIM.

Turut hadir kira-kira 100 pengamal media dari pelbagai agensi ke majlis itu.

Terdahulu Awang Tawil diminta mengulas mengenai perkembangan percetakan buku teks oleh YaPEIM.

Tambahnya, sasaran sebanyak 2,452 sekolah di bawah Kementerian Pendidikan Malaysia (KPM) akan menerima manfaat itu.

“Ini dengan anggaran penglibatan 20 hingga 80 orang pelajar bagi setiap sekolah seluruh negara.

“Objektif pelaksanaan Inspirasi Pendidikan YaPEIM 2022 bertujuan menyantuni pelajar-pelajar kategori lemah dan sederhana.

“Selain itu, ia bertujuan membantu pembangunan modal insan dan kemenjadian pelajar serta memberi tips dan teknik kepada pelajar bagi mencapai tahap lulus dan seterusnya cemerlang dalam peperiksaan SPM,” katanya.

Sementara itu, katanya, sejak tahun 1985 sehingga 30 November 2022, YaPEIM telah mengagihkan lebih RM800 juta membabitkan 8.29 juta penerima manfaat di seluruh negara.

Author

Tun Puteh Wanti

View all posts

View all posts


Kritik makanan tak sedap: Kerajaan Kemboja desak Uncle Roger buat permohonan maaf terbuka

CYBERJAYA: Pelawak Malaysia, Uncle Roger sekali lagi mendapat perhatian media antarabangsa selepas dia memberi komen negatif terhadap makanan negara Kemboja.

Kerajaan Kemboja menuntut agar Uncle Roger atau Nigel Ng membuat permohonan maaf secara terbuka selepas mengkritik makanan negara itu tidak sedap.

Menerusi Facebook rasmi Kementerian Pelancongan Kemboja meluahkan kekecewaan selepas melihat video ‘Uncle Roger Make Adobo’ yang dimuat naik Uncle Roger melalui YouTube miliknya.

“Kementerian Pelancongan Kerajaan Kemboja ingin memaklumkan kepada pelancong negara dan antarabangsa, sektor swasta dalam industri pelancongan dan orang ramai bahawa pihak kementerian amat kecewa selepas melihat video yang salah dalam menilai makanan Kemboja dalam media sosial, saluran YouTube bernama Nigel Ng, diterbitkan pada 30 Julai (Ahad), bertajuk ‘Uncle Roger Make Adobo’, katanya dalam kenyataan.

Dalam video tersebut, Uncle Roger menyebut bahawa tidak semua negara Asia Tenggara mempunyai makanan yang enak.

Uncle Roger mendakwa Laos dan Kemboja antara negara yang makanannya tidak enak.

“Penilaian individu di atas benar-benar menyimpang daripada realiti dan identiti makanan Khmer, dan terutamanya telah memberi kesan buruk kepada industri pelancongan makanan Kemboja secara serius.

“Di mana Kerajaan Diraja Kemboja, serta Kementerian Pelancongan, telah berusaha untuk mempromosikannya pada peringkat antarabangsa sehingga diiktiraf secara meluas bahawa ‘Kemboja mempunyai Budaya Cantik dan Rasa Unik pada masakannya’, jelasnya lagi.

Sehubungan itu, Kementerian Pelancongan sedang bekerjasama rapat dengan pihak berkepentingan yang berkaitan dan meminta Nigel Ng atau Uncle Roger untuk membuat permohonan maaf secara terbuka kepada rakyat Kemboja dan segera menyunting video yang disiarkan di media sosialnya.

Author

Nurul Ain Japri

View all posts

View all posts


PRN: Terpalit isu panas gugat kemenangan PN, Sanusi di Kedah

TANDA tanya mengenai pentadbir baharu bagi enam negeri bakal terjawab apabila hari pengundian bagi Pilihan Raya Negeri (PRN) akan dilaksanakan pada 12 Ogos ini.

Kedah adalah antara negeri yang memiliki kerusi panas bagi merebut 36 kawasan Dewan Undangan Negeri (DUN) sedia ada.

Negeri yang sinonim dengan gelaran ‘jelapang padi’ itu menyaksikan pertembungan antara Pakatan Harapan (PH)-Barisan Nasional(BN) menentang Perikatan Nasional (PN) di 28 kerusi.

Namun, Prof Dr Mohd Azizuddin Mohd Sani tidak menolak kemungkinan PN akan tergugat di Kedah, berikutan terpalit dengan dua isu yang dilihat agak serius.

Apatah lagi, penganalisis politik itu berkata, isu tersebut akan mengancam kedudukan Datuk Seri Muhammad Sanusi Md Nor sebagai Menteri Besar Kedah.

Salah satu daripadanya adalah kes mahkamah membabitkan Ahmad Sanusi yang berdepan dua tuduhan mengikut Seksyen 4 (1) (a) Akta Hasutan 1948 pada 18 Julai lalu.

Terdahulu, Muhammad Sanusi Md Nor mengaku tidak bersalah atas pertuduhan menghasut isu pelantikan Menteri Besar Selangir dan penubuhan Kerajaan Perpaduan dalam satu ceramah politik.

“Selain itu, terdapat isu kecurian nadir bumi (REE) di Sik, Kedah membabitkan Perbadanan Menteri Besar (MBI) Kedah dan warga China ditangkap masih dalam siasatan beberapa agensi kerajaan,” katanya menulis di ruangan rencana Berita Harian.

Sebelum ini, Menteri Dalam Negeri, Datuk Seri Saifuddin Nasution Ismail mendedahkan bahawa, Muhammad Sanusi didenda RM500,000 tahun lalu kerana kesalahan mencuri REE.

Saifuddin dilapor berkata, denda tersebut dikeluarkan oleh Pejabat Tanah dan Galian (PTG) ke atas Muhammad Sanusi selaku Pengerusi Perbadanan Menteri Besar (MBI) Kedah kerana kegiatan yang dilakukan di Sik.

Mengulas lanjut, Mohd Azizuddin berkata, kedua-dua isu tersebut selalunya memberi kesan langsung kepada demografi pengundi muda, golongan kelas menengah dan peniaga, selain penduduk bandar dan pinggir bandar.

Melihat kepada keseluruhan aspek hingga hari penamaan calon, katanya, penduduk Kedah nampak berminat untuk menilai tawaran ingin dibawa parti dan calon bertanding.

“Siapa atau parti mana menawarkan tawaran menarik, akan disokong pengundi nanti.

“Saingan sengit semestinya untuk memenangkan setiap kerusi. Sudah pasti faktor pertembungan dua penjuru, Kerajaan Perpaduan di peringkat Persekutuan, tawaran manifesto, isu semasa dan kebajikan rakyat Kedah menjadi penentu kepada keputusan PRN DUN Kedah ini,” jelasnya.

Khamis lalu, PH dan BN Kedah melancarkan manifesto gabungan itu yang mengandungi empat teras utama sebagai tawaran kepada rakyat Kedah, sekiranya berjaya merampas negeri ini pada PRN 12 Ogos ini.

Empat teras itu adalah reformasi politik dan urus tadbir yang telus; pembangunan dan pengurusan ekonomi yang progresif; pembangunan sosial yang harmoni; serta pengurusan sumber hasil yang mampan.

Sementara itu, PN Kedah masih belum melancarkan manifesto di negeri tersebut setakat Rabu.

Author

Fazleen Safina Abd Jamil

View all posts

View all posts


PH dan PN pertaruh calon berketurunan Siam pada PRU15

PADANG BESAR: Pakatan Harapan (PH) dan Perikatan Nasional (PN) buat pertama kali masing-masing mempertaruhkan calon berketurunan Siam termasuk calon muda untuk bertanding pada Pilihan Raya Umum ke-15 (PRU15).

Kedua-dua calon ini melahirkan rasa bertuah kerana diberi peluang bertanding dalam PRU kali ini, walaupun masyarakat Siam merupakan kaum minoriti di negeri  ini.

Hakikatnya, mereka ingin menjadikan aspirasi anak muda sebagai misi utama dalam kempen bagi mengangkat suara anak muda yang sebelum ini hanya cenderung melontarkan pendapat di media sosial.

Natthavuth a/l Seng, 26, calon PH-PKR yang akan bertanding di kerusi Dewan Undangan Negeri (DUN)  Chuping berkata, anak muda harus diberikan peluang memimpin negara, sebagaimana yang dipraktikkan di negara maju.

“Tidak dinafikan bahawa kerajaan sebelum ini ada memberi peluang kepada generasi muda, namun kita harap pada masa akan datang lebih ramai lagi anak muda diberi peluang untuk mentadbir negara kerana mereka adalah pewaris negara kita suatu hari nanti,” kata anak jati Chuping itu kepada Bernama di sini hari ini.

Natthavuth, yang merupakan bekas jurutera di sebuah syarikat antarabangsa berkata, anak muda kini bijak menilai pemimpin manakah yang sesuai untuk mentadbir negara.

Turut berkongsi pendapat yang sama calon kerusi Indera Kayangan yang mewakili PN-Bersatu, Pramoot a/l Puan, 52, berkata, anak muda kini sebenarnya bijak dalam membuat penilaian.

“Kita mahu mewakili mereka dan bawa suara mereka ini ke peringkat atasan,” katanya yang pernah berkhidmat dalam sektor perbankan selama lebih 20 tahun.

Anak jati tempatan itu berkata suara anak muda ini semakin penting dalam memacu pertubuhan negara menjadi lebih proaktif dan harus diberi perhatian.

Mengikut data yang dikeluarkan oleh Suruhanjaya Pilihan Raya Malaysia (SPR) sehingga 9 Oktober terdapat 198,784 pengundi di Perlis berumur antara 18 hingga 39 tahun. – BERNAMA


Tiada objek asing pada enjin pesawat terhempas di Elmina

CYBERAJAYA: Laporan awal nahas pesawat ringan jenis Beechcraft Premier di Elmina, Shah Alam mendapati, tiada bukti penemuan objek asing pada kedua-dua belah enjin kiri dan kanan kenderaan tersebut.

Laporan awal turut memaklumkan, kedua-dua enjin tidak mempunyai bukti pembebasan bilah seperti kemek, tebuk dan bulu burung pada mana-mana komponen enjin.

Jelas laporan itu, pesawat berkenaan mempunyai Sijil Kelayakan Udara sah dan telah dikekalkan dengan mematuhi peraturan.

Pada 17 Ogos lalu, negara dikejutkan dengan insiden pesawat ringan jenis Beechcraft Premier 1 yang terhempas di Elmina, Selangor dan mengorbankan 10 individu termasuk pemandu kereta dan penunggang motosikal.

Pesawat itu dalam perjalanan dari Lapangan Terbang Antarabangsa Langkawi menuju ke Lapangan Terbang Sultan Abdul Aziz Shah, di mana pesawat itu terhempas dua minit sebelum mendarat.

Pihak Berkuasa Penerbangan Awam Malaysia (CAAM) mengesahkan pesawat yang terhempas di Elmina, Shah Alam tidak membuat panggilan kecemasan atau ‘Mayday’.

Author

Fazleen Safina Abd Jamil

View all posts

View all posts


Miliki 1.3kg kokain: Nelayan dihukum penjara 12 tahun, 10 sebatan

PUTRAJAYA: Seorang nelayan dijatuhi hukuman penjara 12 tahun dan 10 sebatan selepas dia mengaku bersalah atas pertuduhan pindaan memiliki 1.3 kilogram kokain.

Panel tiga hakim Mahkamah Rayuan terdiri daripada Datuk Seri Kamaludin Md Said, Datuk Hashim Hamzah dan Datuk Mohd Nazlan Mohd Ghazali memerintahkan Ismetch Mohamad Rosli Rosli, 30, menjalani hukuman penjara dari tarikh dia ditangkap iaitu 4 November 2016.

Tertuduh telah menerima tawaran pendakwaan yang mengurangkan pertuduhan terhadapnya daripada mengedar kepada memiliki dadah itu.

Dia didapati bersalah oleh Mahkamah Tinggi kerana mengedar dadah di kawasan pemeriksaan kastam di Lapangan Terbang Antarabangsa Kuala Lumpur pada 6.45 petang, 4 November 2016 dan dijatuhi hukuman mati.

Terdahulu, peguam Gurubachan Singh Johal merayu agar mahkamah mengenakan hukuman penjara lapan tahun kerana anak guamnya sudah meringkuk di dalam penjara selama enam tahun dan ingin meneruskan hidupnya.

Bagaimanapun, Timbalan Pendakwa Raya Datin Asmah Musa berkata, demi kepentingan awam, berdasarkan jumlah dadah, hukuman penjara yang wajar dijatuhkan ke atas tertuduh ialah antara 12 hingga 16 tahun.

Beliau berkata mesej yang jelas perlu diberikan bagi mencegah individu lain melakukan kesalahan sama dan dadah dimiliki tertuduh adalah daripada jenis yang paling mahal.

Panel sama turut mengekalkan hukuman mati ke atas seorang warga Myanmar iaitu Htwee Nu Maung kerana membunuh rakannya, Thu Ni, di kuarters pekerja Syarikat Shin Poly Auto Sdn Bhd, Jalan Bukit Kemuning, Shah Alam, Selangor antara 11.30 malam 18 Jun 2016 dan 1.10 pagi 19 Jun 2016.

Htwee didakwa melakukan kesalahan itu bersama seorang lagi individu yang masih bebas.

Hashim, yang menyampaikan keputusan panel itu berkata, keterangan mengikut keadaan menunjukkan penglibatan tertuduh dalam insiden kematian mangsa.

Htwee, 42, yang didapati bersalah oleh Mahkamah Tinggi pada 10 September 2019, diwakili peguam K.Viknesvaran manakala Timbalan Pendakwa Raya Parvin Hameedah dan Nurul Farhana Khalid hadir bagi pihak pendakwaan. – BERNAMA


PRU15: UMNO kembali runding jika PAS penuhi tiga syarat

ALOR GAJAH: UMNO akan kembali ke meja rundingan dengan PAS berhubung kerjasama dalam Pilihan Raya Umum Ke-15 (PRU15) jika parti itu memenuhi tiga syarat ditetapkan, kata Presiden UMNO Datuk Seri Dr Ahmad Zahid Hamidi.

Ahmad Zahid berkata tiga syarat berkenaan telah dikemukakan kepada PAS ketika beliau bertemu dengan Presiden parti itu Tan Sri Abdul Hadi Awang baru-baru ini.

Ditanya apakah tiga syarat tersebut, Ahmad Zahid berkata:”Saya telah nyatakan itu (kepada PAS), lebih baik saya tidak menyebutkannya”

Mereka (PAS) mengetahui syarat-syarat itu dan kalau mereka memenuhi syarat-syarat itu baharu rundingan boleh dilakukan dengan mereka,” katanya ketika ditemui pemberita selepas Majlis Penutup “Boot Camp” BNComms di sini hari ini.

Ahmad Zahid, yang juga Pengerusi Barisan Nasional (BN), berkata permuafakatan antara UMNO dan PAS untuk menghadapi PRU15 akan “kekal di takuk lama” jika tiada keputusan rasmi daripada PAS.

“Selagi PAS tidak membuat keputusan secara rasmi selagi itu kita tidak dapat merungkaikan apa juga isu dan perkara-perkara yang menjadi perbezaan antara kedua-dua parti,” katanya. – BERNAMA


Jamal Abdillah tarik diri sertai Muafakat Nasional

CYBERJAYA: Penyanyi terkenal, Jamal Abdillah mengumumkan menarik diri daripada menyertai pertubuhan bukan kerajaan (NGO) Muafakat Nasional (MN).

Jamal menarik diri dikatakan kerana beliau merasakan faktor dunia politik dilihat tidak sesuai dengan prinsip dirinya sebagai penghibur.

Menurutnya, ramai juga peminat menyuarakan pandangan mengenai perkara tersebut dan berharap agar beliau menarik diri daripada terlibat dalam politik.

“Saya dengan rasa rendah diri ingin menarik diri dan politik tidak sesuai dengan prinsip saya sebagai penghibur.

“Saya menginginkan semua orang menyukai saya yang mana, peminat saya juga berada dalam parti-parti politik, sedangkan ramai meminta saya menarik diri.

“Keluarga, sahabat dan peminat-peminat mohon saya melakukan itu. Saya pun berpendapat lebih baik saya neutral dan kalau ingin melontarkan pandangan, biarlah dengan cara yang tersendiri,” katanya, lapor sebuah portal berita pada Ahad.

Untuk rekod, Jamal merupakan antara 30 individu yang diumumkan Presiden MN, Tan Sri Annuar Musa pada Khamis menyertai dan dilantik sebagai Ahli Dewan Tertinggi MN, selain pelakon, Datuk Seri Eizlan Yusof dan Ummi Nazeera.

Author

Faridah Amiratul

View all posts

View all posts


10 kad merah dilayangkan pada pertandingan akhir bola sepak di Argentina

ANKARA: Perlawanan akhir piala bola sepak tempatan Argentina pada Ahad menyaksikan beberapa detik menarik apabila 10 kad merah dilayangkan pada pertembungan Boca Juniors menentang Racing Club.

Pada kejohanan itu, Racing Club menewaskan Boca Juniors, juara liga Argentina dan piala domestik tahun ini dengan keputusan 2-1 selepas masa tambahan.

Namun, gol kemenangan Racing Club itu mencetuskan pergaduhan menyebabkan pengadil Piala Dunia FIFA, Facundo Tello, melayangkan tujuh kad merah kepada pemain Boca Juniors dan tiga lagi kepada Racing Club, lapor Agensi Anadolu.

Pemain Boca yang dibuang padang ialah Sebastian Villa, Alan Varela, Luis Advincula, Carlos Zambrano, Diego Gonzalez, Frank Fabra dan Dario Benedetto.

Johan Carbonero dari Racing Club, penjaring gol kemenangan Alcaraz, dan Jonathan Galvan turut menerima kad merah.

Kebanyakan pemain dibuang padang kerana bergaduh. – BERNAMA


Al Nassr FC masih menunggu keputusan Ronaldo

BERLIN: Kelab bola sepak Arab Saudi, Al Nassr FC masih menunggu keputusan bintang sensasi Cristiano Ronaldo sama ada bersetuju untuk menyertai kelab berkenaan, kata pengarahnya Marcelo Salazar, lapor STATS Perform/dpa.

Ronaldo, 37, pada November lalu telah pun meninggalkan kelab Manchester United.

Al Nassr mula mengintai peluang untuk mendapatkan khidmat pemain itu sejak awal Disember dan setakat ini belum ada sebarang perjanjian mengenai perkara itu dimuktamadkan.

“Saya tidak boleh mengatakan ya atau tidak setakat ini. Kita tunggu dan lihat hasilnya bagaimana menjelang penghujung tahun.

“Seperti yang anda saksikan, ini rundingan yang sangat besar, bukan sahaja untuk kelab, tetapi untuk negara dan bola sepak dunia dan perlu dikendalikan oleh pihak berkuasa yang lebih tinggi,” katanya. – BERNAMA


Bapa dedah anak didera ibu miliki dua MyKad

KUALA LUMPUR: Seorang lelaki mendedahkan anaknya yang berusia lima tahun didera oleh isterinya yang didakwa memiliki dua MyKad.

Menerusi akaun TikTok AIMAUTOPART, lelaki itu mendakwa anaknya, Muhammad Daniel Putra dibawa lari oleh isteri dan teman lelaki isterinya ke Thailand pada 16 Mac 2020.

Dia telah membuat laporan polis ketika kejadian namun tiada berita diterima selepas itu.

“Selepas dua tahun berlalu, saya terima video yang mengejutkan dihantar oleh teman lelaki isteri saya menunjukkan bagaimana anak saya dibaling dengan meja kayu yang berat dengan keadaan menangis kesakitan.

“Saya membuat laporan polis sejurus menerima video yang dirakam oleh teman lelaki isteri.

“Isteri saya berasal dari Thailand, dia memiliki dua MyKad, dua nama, dua umur berbeza di Malaysia dan satu dokumen pengenalan dari Thailand.

“Jadi saya bimbang jika berlaku apa-apa atau kematian anak bolehkah isteri saya didakwa,” katanya ketika dihubungi MEDIA VARIASI.

Rakaman video itu mendapat perhatian lebih 90,000 tanda suka, lebih 5,000 komen dan lebih 3,000 perkongsian.

Pemilik akaun berkenaan turut meninggalkan komen mendakwa kejadian berkenaan berlaku di Ketereh, Kelantan, namun membuat laporan polis di Kok Lanas, negeri sama.

Katanya, bukan dirinya membuat rakaman video terbabit sebaliknya, diterima daripada pihak tidak dikenali yang mendedahkan anaknya dalam kandungan rakaman.

Sementara itu, netizen meninggalkan komen pelbagai reaksi antaranya meminta pemilik akaun membuat laporan polis, meminta pihak terbabit menjalankan siasatan dan membuat tuntutan di mahkamah.

Malah ada antara mereka menggesa pihak bapa menuntut anaknya segera daripada berlaku lebih buruk.

Author

Fhatihah Zakinan

View all posts

View all posts


Tauliah Mengajar diwajibkan di Wilayah Persekutuan

KUALA LUMPUR: Aspek Tauliah Mengajar kini menjadi keutamaan setiap pihak berkuasa agama negeri kepada penceramah walaupun bergelar ‘public figure’, jika ingin menyampaikan kuliah di masjid dan surau di sekitar negeri berkenaan.

Terbaharu, Pengarah Jabatan Agama Islam Wilayah Persekutuan (JAWI), Datuk Mohd Ajib Ismail meminta pihak pengurusan masjid dan surau di Wilayah Persekutuan memastikan penceramah mempunyai Tauliah Mengajar diiktiraf Jawi jika ingin mengadakan kuliah di sekitar Kuala Lumpur, Putrajaya dan Labuan.

Tegasnya, semua masjid dan surau diminta mematuhi ketetapan mengikut Akta Pentadbiran Undang-Undang Islam (Wilayah-Wilayah Persekutuan) 1993 [Akta 505].

Tambahnya, masjid dan surau juga perlu merujuk Kaedah-Kaedah Pentadbiran Undang-Undang Islam (Wilayah-Wilayah Persekutuan) (Jawatankuasa Kariah) 2019 serta pekeling semasa yang ditetapkan.

“Langkah itu bagi memastikan institusi berkenaan ditadbir secara efisien dan profesional khususnya melibatkan program pengimarahan dan pengajian agama.

“Masjid dan surau di Wilayah-Wilayah Persekutuan hendaklah memastikan semua penceramah mempunyai Tauliah Mengajar Agama Islam Wilayah Persekutuan serta kekal sebagai zon aman dan bebas dari sebarang pengaruh dan unsur politik kepartian,” katanya menerusi satu kenyataan pada Rabu.

Beliau berkata, pengurusan masjid dan surau juga boleh berdepan tindakan mengikut peruntukan undang-undang yang sedang berkuat kuasa jika berlaku sebarang perlanggaran terhadap ketetapan itu.

“Masjid dan surau seharusnya menjadi medan yang memberikan pencerahan kepada ummah, menyebarkan semangat muhibah dan perpaduan.

“Masjid tidak seharusnya menjadi punca kepada kekeliruan, perbalahan dan persengketaan yang memecahbelahkan masyarakat,” katanya.

Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, dan beberapa Raja-Raja di negeri masing-masing juga sudah sekian lama bertitah melarang para agamawan menggunakan masjid dan surau sebagai tempat untuk mencerca sesama umat, mengelirukan masyarakat Islam, bertelingkah selain gelanggang politik.

Sebaliknya, mereka sentiasa berpesan agar sebuah institusi ibadah seharusnya kekal sebagai pusat menyebarkan kebaikan, pusat kegiatan umat Islam, malah sebagai lilin yang menyinari masyarakat setempat.

Pentadbir laman Facebook penceramah bebas, Mohamad Wadi Annuar Ayub dan Ustaz Azhar Idrus sebelum ini mengumumkan bahawa semua ceramah masing-masing di Selangor dibatalkan manakala di Wilayah Persekutuan Kuala Lumpur dan Putrajaya diteruskan.

Ia berikutan penceramah berkenaan tidak mempunyai tauliah mengajar tentang agama Islam di Selangor.

Bagaimanapun, tidak dapat dipastikan status ceramah mereka di Wilayah Persekutuan selepas JAWI mengumumkan kenyataan terkini itu.

Author

Tun Puteh Wanti

View all posts

View all posts


Dah tiada ‘title’ menteri, KJ masih turun padang

CYBERJAYA: Meskipun dirinya tidak lagi mempunyai jawatan dalam mana-mana parti politik, bekas Menteri Kesihatan, Khairy Jamaluddin masih meluangkan waktu untuk turun padang membantu mangsa banjir di Johor.

Khairy yang mesra dengan panggilan KJ baru-baru ini berkongsi di Instagram Stories mengenai lawatan beliau ke beberapa kawasan terjejas banjir di Johor.

Ahli Lembaga Pengarah JDT dan Penasihat Belia Johor itu dilihat turun padang di sekitar Yong Peng dan Batu Pahat bersama Pengerusi Jawatankuasa Belia, Sukan, Pembangunan Usahawan, Koperasi dan Sumber Manusia Negeri Johor, Hairi Mad Shah; dan ADUN Yong Peng, Ling Tian Soon yang juga Pengerusi Jawatankuasa Kesihatan dan Perpaduan Johor.

Beliau yang mengenakan jaket sukarelawan Southern Volunteers turut dilihat menyampaikan sumbangan daripada Tunku Mahkota Johor (TMJ), Tunku Ismail Sultan Ibrahim dan beramah mesra bersama mangsa-mangsa yang ditempatkan di Pusat Penempatan Sementara (PPS).

“Saya bawa ini (menghulurkan kotak) sumbangan daripada TMJ,” katanya kepada salah seorang mangsa banjir di PPS Dewan Orang Ramai Sri Medan.

Untuk rekod, bencana banjir yang melanda Johor sejak Rabu lalu disifatkan amat kritikal yang pernah berlaku di negeri terbabit.

Bagaimanapun, setakat jam 8 pagi ini, data Jawatankuasa Pengurusan Bencana Peringkat Negeri (JBPN) menunjukkan bahawa, jumlah mangsa yang terkesan akibat banjir menurun kepada 39,620 orang.

Author

Diyana Rahip

View all posts

View all posts


Waktu operasi LRT, MRT, Monorail dilanjut hingga 1.30 pagi Sabtu ini

CYBERJAYA: Waktu operasi tren Transit Aliran Ringan (LRT), Transit Aliran Massa (MRT) dan Monorel di beberapa stesen terpilih akan dilanjutkan sehingga pukul 1.30 pagi, pada Sabtu ini.

Perkara itu dikongsi Rapid Rail Sdn. Bhd. (Rapid Rail) menerusi Facebook rasmi Rapid KL.

Dalam hantaran sama, Rapid Rail menyatakan keputusan itu diambil bagi memenuhi keperluan warga kota yang ingin membuat persiapan akhir untuk menyambut Hari Raya Aidilfitri.

Katanya, stesen LRT, MRT dan Monorel yang akan dilanjutkan perkhidmatan ialah LRT Laluan Kelana Jaya membabitkan stesen Masjid Jamek dan KLCC; LRT Laluan Ampang / Sri Petaling di Masjid Jamek; MRT Laluan Kajang, stesen Bukit Bintang dan Laluan Monorel pula stesen Bukit Bintang, Raja Chulan, Medan Tunku dan Chow Kit.

“Stesen-stesen sambungan akan turut dilanjutkan bagi membawa penumpang ke destinasi akhir manakala stesen-stesen lain akan menamatkan operasi seperti biasa, tetapi penumpang masih boleh keluar dari stesen berkenaan bagi meneruskan perjalanan.

“Penumpang juga diminta menggunakan kad Touch ‘N Go atau membeli token perjalanan pulang lebih awal untuk memudahkan perjalanan,” maklumnya.

Pada masa, Rapid Rail turut menyatakan bahawa perkhidmatan bas perantara LRT 11 akan dilanjutkan sehingga pukul 1.30 pagi berikutan penutupan enam stesen LRT Laluan Ampang/Sri Petang.

Jelasnya, inisiatif itu dilaksana bagi membolehkan pengguna mengakses ke stesen-stesen berkenaan.

“Pemakaian pelitup muka masih diwajibkan ketika menggunakan pengangkutan awam.
“Warga kota disaran menggunakan pengangkutan awam pada hujung minggu ini bagi mengurangkan kesesakan lalu lintas di dalam pusat bandar,” ujarnya.

Author

Diyana Rahip

View all posts

View all posts


Desakan rakyat untuk Tun M jadi PM – Ridzuan

KUALA LUMPUR: Penggerak Gerakan Tanah Air (GTA), Datuk Ridzuan Abdullah berpendapat kenyataan Tun Dr Mahathir Mohamad berhubung hasratnya untuk menjadi Perdana Menteri kali ketiga adalah desakan rakyat, bukan GTA.

Beliau berkata, Mahathir dianggap penyelamat negara ketika kejatuhan mata wang waktu dan melakukan pembangunan negara luar biasa ketika eranya.

“Kita lihat beberapa perdana menteri bertukar ganti tetapi tidak nampak ada usaha untuk pembangunan negara, situasi politik dan Ringgit Malaysia jatuh teruk.

“Tetapi saya yakin Tun M hanya mahu mentadbir negara setahun dua sahaja sebelum ia diserahkan kepada orang lain.

“Pengalaman Tun M sebagai hero pembangunan Melayu digelar Harimau Asia negara digeruni, ditakuti, berani lawan Israel.

“Rekod rasuah dia bersih berdisplin, berprinsip, bermaruah harga diri demi pembangunan negara.

“Menerusi GTA kita mahu jatuhkan kerajaan Melayu yang rasuah ganti kerajaan bersih,” katanya kepada MEDIA VARIASI.

Mahathir yang sebelum ini menegaskan tiada calon PM dalam GTA kini berubah nada apabila beliau sedia untuk kembali dilantik menjadi perdana menteri bagi kali ketiga, sekiranya terus menerima desakan dan tiada calon lain yang bersesuaian.

Ahli Parlimen Langkawi itu berkata, beliau sebenarnya mahu memilih untuk berehat dan hanya memainkan peranan sebagai penasihat.

Author

Tun Puteh Wanti

View all posts

View all posts


Bekalan sayur, ayam, telur terkawal dan mencukupi menjelang Ramadan – Salahuddin

JOHOR BAHRU: Kementerian Perdagangan Dalam Negeri dan Kos Sara Hidup (KPDN) menjangkakan bekalan barangan basah terutama sayur, ayam dan telur terkawal dan mencukupi menjelang bulan Ramadan.

Menterinya, Datuk Seri Salahuddin Ayub berkata, pihaknya sentiasa membuat pemantauan dan bekerjasama dengan Kementerian Pertanian dan Keterjaminan Makanan (MAFS) bagi memastikan bekalan mencukupi, sekali gus bertindak segera sekiranya krisis bekalan berlaku.

Beliau berkata, pemantauan bekalan khususnya melibatkan sayur-sayuran di Cameron Highland, yang merupakan salah satu pembekal negara juga telah dilakukan, susulan beberapa kebun sayur di Johor, Pahang dan Melaka terjejas akibat banjir.

“Semalam pegawai tertinggi KPDN telah pergi ke Cameron Highland untuk memastikan dan memantau bekalan kerana ia merupakan punca bekalan besar (negara).

“Kita hendak melihat adakah kapasiti pengeluaran di situ dapat menampung semasa musim perayaan, di atas kemusnahan kebun sayur di Johor, Pahang dan Melaka, (bagaimanapun) setakat ini kita dapati semua dalam keadaan terkawal,” katanya pada sidang media selepas Majlis Pelancaran Menu Rahmah di Tea Garden, di sini hari ini.

Beliau berkata demikian ketika diminta mengulas mengenai bekalan sayur, ayam dan telur yang dijangka berkurangan menjelang Ramadan.

Ketika ditanya sama ada terdapat peniaga yang menaikkan harga ketiga-tiga barangan berkenaan, beliau berkata, setakat ini pihaknya tidak menerima laporan berhubung perkara itu.

Sementara itu, berkenaan segelintir peniaga yang telah menghentikan jualan Menu Rahmah, Ahli Parlimen Pulai itu berkata, inisiatif itu dijalankan tanpa paksaan dan semua pihak boleh melakukannya secara sukarela.

“Saya tidak memperlekeh atau ambil sikap bermusuh dengan mana-mana premis yang segelintir menutup jualan mereka, sebenarnya dari awal lagi kita telah mengumumkan dengan jelas, bahawa inisiatif ini mesti dilakukan secara sukarela.

“Tidak pernah ada peraturan, yang kita paksa mana-mana peniaga buka kedai jual menu itu, kerana kita faham RM5 bukan satu bayaran yang munasabah dalam keadaan negara, rakyat dan peniaga alami isu sara hidup, oleh sebab itu kita buat libat urus dengan pelbagai persatuan dan sebagainya,” katanya.

Beliau bagaimanapun berkata, Menu Rahmah yang mencetuskan fenomena itu dilihat terus mendapat sokongan pelbagai pihak termasuk pemain industri yang bermurah hati menyahut inisiatif itu. – BERNAMA


Zii Jia akui tak perlu sokongan tambahan RTG

KUALA LUMPUR: Pemain perseorangan lelaki profesional negara, Lee Zii Jia memutuskan untuk tidak menyertai program Road to Gold (RTG) kerana merasakan dirinya tidak memerlukan sokongan tambahan yang ditawarkan dalam program berkenaan.

Sekretariat RTG dalam satu kenyataan, berkata perkara itu dimaklumkan pasukan Zii Jia (Team LZJ) selepas satu sesi perbincangan secara dalam talian yang diadakan hari ini.

“Pihak sekretariat RTG mengadakan pertemuan atas talian dengan Team LZJ hari ini dan memutuskan bahawa Lee Zii Jia tidak akan bersama dengan program RTG.

“Menerusi pertemuan hari ini, Team LZJ yang diwakili jurulatih Zii Jia, Wong Tat Meng dan Liew Daren bersama-sama kakak yang juga pengurusnya, Lee Zii Yii memaklumkan keputusan berkenaan selepas membuat pertimbangan sewajarnya dan rujukan secara dalaman bahawa Lee Zii Jia tidak memerlukan servis tambahan yang ditawarkan RTG.

“Bagaimanapun, Team LZJ memberi jaminan bahawa mereka akan terus bekerjasama rapat dengan pemegang taruh seperti Kementerian Belia dan Sukan, Majlis Olimpik Malaysia, Majlis Sukan Negara, Institut Sukan Negara menuju ke Sukan Olimpik Paris tahun depan,” kata kenyataan itu.

Terdahulu, Menteri Belia dan Sukan, Hannah Yeoh mengesahkan Zii Jia memutuskan untuk tidak menandatangani persetujuan komitmen (LOC) bagi menyertai RTG.

Menurut Hannah yang juga Pengerusi Bersama Jawatankuasa RTG, pihaknya tidak boleh memaksa mana-mana atlet untuk bersetuju bagi menyertai program RTG.

Sebelum ini, Hannah memaklumkan Zii Jia adalah satu-satunya daripada 15 atlet yang tersenarai dalam RTG masih belum menandatangani kontrak perjanjian persetujuan berkenaan.

Dia diberikan tempoh selama 14 hari sehingga hari ini bagi melengkapkan komitmen berkenaan. – Berita Harian

Author

Media Variasi

View all posts

View all posts


Isu calon PhD: KPT tunggu laporan penuh UM

KUALA LUMPUR: Kementerian Pengajian Tinggi (KPT), masih menunggu laporan penuh daripada pihak Universiti Malaya berhubung dakwaan pihaknya mencuri hasil penyelidikan seorang penuntut pascasiswazah antarabangsa, yang tular di media sosial.

Menterinya, Datuk Seri Dr Noraini Ahmad berkata, kementerian perlu menunggu laporan penuh berkenaan sebelum memberi maklum balas sewajarnya.

“Kementerian memandang serius dakwaan perkara ini, dan kita menunggu laporan penuh UM.

“Tindakan diambil selepas kita tahu isu sebenar,” katanya dalam kenyataan, di sini.

UM semalam telah membuat laporan polis berhubung dakwaan berkenaan menafikan tuduhan yang tular, di platform media sosial.

Kisah penuntut berkenaan, Abbod Ali Mohammed Saeed, 34, dilaporkan secara eksklusif oleh MEDIA VARIASI sebelum tular.

MEDIA VARIASI melaporkan, Abbod Ali dari Yaman mendakwa dirinya dibuang Universiti Malaya, idea dan data kajiannya dicuri.

Abbod Ali sudah membuat laporan polis dan membuat akuan bersumpah (SD) mendakwa bahawa dua penyelianya telah menggunakan penyelidikannya untuk kepentingan komersial mereka sendiri.

Abbod Ali mendakwa sistem, kajian dan data PhD miliknya disalah guna oleh dua penyelia program terbabit.

Dia turut mendakwa memiliki semua bukti dan dokumen yang mengesahkan idea, cadangan, kertas kerja dan data kajian adalah miliknya.

Bukan itu sahaja, dia juga mengemukakan aduan kepada Persatuan Pengguna Islam Malaysia (PPIM) setelah lapan bulan aduannya kepada Kementerian Pengajian Tinggi (KPT) tidak mendapat maklum balas.

Ia susulan pada tahun 2015, dia memberi solusi kepada isu pengangkutan yang belum pernah ada di Malaysia iaitu menggunakan pengimbas Meshlium untuk mengesan kenderaan.

Author

Fhatihah Zakinan

View all posts

View all posts


Ingat perempuan je susah dipujuk? Anjing pun merajuk tau!

CYBERJAYA: Ingatkan manusia bernama wanita saja yang merajuk susah dipujuk, rupanya anjing pun turut sama naik pe’elnya.

Seorang pengguna Tiktok menggunakan nama akaun Rusli Achok (Alay) berkongsi kisah rakaman video seekor anjing dipercayai sedang merajuk dan dipujuk abang bomba di bahagian luar kediaman bertingkat.

Dalam video berkenaan, anjing itu dikatakan merajuk sambil menekapkan mukanya ke hujung bucu dinding.

Anggota Jabatan Bomba dan Penyelamat Malaysia (JBPM) pula duduk bersantai dan cuba memujuknya sambil menyua makanan supaya haiwan itu berhenti merajuk.

Anjing itu tetap tidak mahu mengambil makanan, dan masih meneruskan rajuk sambil tekap mukanya ke bucu dinding luar bangunan itu.

Beberapa anggota JBPM lain hanya tunggu dan lihat, dengan seorang daripada mereka bersedia menahan tali keselamatan rakannya yang sedang berusaha sedaya-upaya memujuk dan menyelamatkan anjing.

Bagaimanapun, video yang sudah diulang tayang sehingga 24,000 kali itu tidak dapat dipastikan lokasi dan bagaimana pengakhiran kisah anjing itu sama ada selamat atau sebaliknya.

Netizen juga meninggalkan pelbagai reaksi nakal dan lucu di hantaran berkenaan.

“Dok ulang banyak kali dah ni.. pastu gelak sorang2… pandai betul ia merajuk” – Wan Syarifah205

“santai2 abg bomba tunggu kau merajuk ea” – INA

“halah halah halah ai…majuk eh” – Lieza Burn

“masyaallah..perangai sungguh lahh” – linda2609

“ingatkan manusia n kucing je pndai mrajuk anjing pun mrajokk” – Arissa newbies hadir

“nk tgok part 2, sbulm sy trun merajuk join anjing tu” – naznul@NafasDoa

“Pasni abg bomba kena p kursus kaunserling cara nk handle binatang depression plak” – fienz

Author

Tun Puteh Wanti

View all posts

View all posts


Telco jangan memilih, bahagikan kawasan liputan telekomunikasi – Annuar

KOTA KINABALU: Penyedia perkhidmatan telekomunikasi (Telco) di negara ini diingatkan supaya tidak memilih atau membahagikan kawasan liputan sesama mereka sebaliknya memberikan perkhidmatan mereka secara sama rata di semua kawasan.

Menteri Komunikasi dan Multimedia Tan Sri Annuar Musa berkata langkah ini penting bagi memastikan semua rakyat di kawasan berkenaan memperoleh kualiti perkhidmatan yang sama rata walaupun melanggan perkhidmatan Telco yang berbeza.

Katanya beliau tidak mahu terjadi situasi sebuah kawasan hanya mempunyai perkhidmatan Telco tertentu sahaja yang mana ini akan merugikan rakyat di kawasan itu kerana mempunyai ruang yang kecil dalam memilih perkhidmatan Telco terbaik.

“Jika satu Telco sudah masuk kawasan itu, Telco yang lain pula tidak mahu masuk dan cari kawasan lain seolah-olah bahagikan kawasan pula, kita tidak mau begitu. Semua Telco perlu ambil tanggungjawab sama masuk semua kawasan,” katanya di sini malam tadi.

Beliau berkata demikian ketika berucap pada Majlis Penyampaian Watikah Perlantikan Pengerusi Pusat Ekonomi Digital Keluarga Malaysia (PEDi) kepada 95 penerima yang disempurnakan Timbalan Ketua Menteri Sabah Datuk Seri Bung Moktar Radin.

Annuar berkata bagi merealisasikan usaha itu, Telco wajar memanafaatkan teknologi menara telekomunikasi terkini yang membolehkan Telco berbeza menyediakan perkhidmatan mereka dengan hanya menggunakan satu menara.

“Satu menara mesti ada empat perkhidmatan Telco, tidak perlu menara tambahan ini teknologi benarkan malah sampai enam (perkhidmatan Telco) boleh benarkan. Semua kawasan Telco sediakan perkhidmatan terutama kawasan pelancongan,” katanya.

Beliau berkata Telco juga seharusnya memikirkan soal kemanusiaan dalam menyediakan perkhidmatan seperti menyediakan perkhidmatan di kawasan yang jauh bagi menghubungkan keluarga yang tinggal berjauhan atau menghubungkan anggota keselamatan di barisan hadapan dengan orang tersayang.

Katanya penyediaan perkhidmatan telekomunikasi dan internet masa kini bukan hanya melibatkan kesalinghubungan semata-mata, sebaliknya menggunakan sebaiknya perkhidmatan itu bagi memperoleh manfaat sepenuhnya.

“Bukan hanya kesalinghubungan sahaja tetapi penggunaan teknologi dan aplikasi dalam aspek membaiki mutu kehidupan, segi meningkatkan pendapatan gunakan konsep ekonomi digital bagi meningkatkan tahap hidup,” katanya. – BERNAMA


PRU15 mungkin pilihan raya terakhir saya – Muhyiddin

CYBERJAYA: Bekas Perdana Menteri, Tan Sri Muhyiddin Yassin memberi bayangan bahawa Pilihan Raya Umum ke-15 (PRU15) berkemungkinan menjadi pentas terakhir buat beliau untuk bertanding dalam pilihan raya.

Beliau yang merupakan Pengerusi Perikatan Nasional (PN) itu turut mengesahkan bakal bertanding di Pagoh bagi mempertahankan kerusi berkenaan.

“Saya cakap itu maknanya pilihan raya ini mungkin yang terakhir buat saya. Tidak mengapalah.

“Saya juga nak bagi tahu rakan-rakan saya supaya berikanlah peluang kepada orang muda-muda.

“Hampir 50 tahun saya terlibat dalam politik nasional dan telahpun memegang pelbagai jawatan. Maka saya merasakan ia sudah cukuplah. Kasi chance pada orang lain,” katanya seperti dilapor Astro Awani hari ini.

Beliau berkata demikian pada sidang media selepas sesi ramah mesra bersama masyarakat Cina di Bukit Kepong, Johor.

Dalam pada itu, beliau turut menyatakan PN khususnya parti Bersatu, masih mempunyai pelapis muda yang berkaliber serta mampu menggalas tanggungjawab sebagai pemimpin sebaik pengunduran dirinya itu.

Author

Diyana Rahip

View all posts

View all posts


PRN: KJ luang masa bantu kempen calon PN Jeram

KUALA LUMPUR: Berbaki sekitar empat hari lagi menjelang pilihan raya negeri (PRN), Khairy Jamaluddin dilapor membantu berkempen untuk calon Perikatan Nasional (PN) Dewan Undangan Negeri (DUN) Jeram, Datuk Harisson Hassan di Puncak Alam, Shah Alam pada Isnin.

Menerusi satu rakaman video yang tular di TikTok, bekas Ketua Pemuda UMNO itu berkata, Harisson boleh menjadi wakil rakyat yang baik bagi mewakili kerusi berkenaan.

Khairy juga menyifatkan Harisson mempunyai ciri-ciri pemimpin yang berkaliber kerana berpengalaman, rajin serta berpendidikan.

“Kenapa? Sebab saya kenal dia lebih 20 tahun. Kami sama-sama masuk UMNO, belia sebagai Setiausaha Kerja Pemuda UMNO pada waktu itu, dan saya sebagai Exco Pemuda UMNO.

“… dan memang daripada awal lagi saya menjangkakan antara rakan sebaya yang akan pergi jauh dalam politik adalah Datuk Harisson,” katanya memetik rakaman video berkenaan, lapor Astro Awani.

Sementara itu, Harisson dalam kemas kini di laman Facebooknya menzahirkan ucapan terima kasih kepada Khairy kerana meluangkan masa untuk memberikan sokongan moral kepadanya.

Harisson yang merupakan bekas timbalan Ketua UMNO Sungai Buloh dipecat daripada UMNO selepas beliau diumumkan sebagai calon bagi DUN Jeram mewakili PN.

Harrison berdepan saingan satu lawan satu menentang calon Barisan Nasional (BN), Datuk Jahaya Ibrahim bagi kerusi DUN Jeram.

Sebelum ini, Khairy turut ditawarkan jawatan dalam Majlis Pimpinan Tertinggi (MPT) Bersatu, jika bekas Ahli Parlimen Rembau menyertai parti itu.

Tawaran itu dikemukakan selepas Khairy dipecat UMNO, bagaimanapun bekas Menteri Kesihatan itu memohon “masa tambahan” untuk memikirkan tawaran menyertai Bersatu yang dibuat Tan Sri Muhyiddin Yassin.

Author

Media Variasi

View all posts

View all posts


13 hari hilang bertahan makan jambu, minum air sungai

TAWAU: Hanya jambu dan air sungai yang menjadi pengalas perut selama dua minggu, sebelum seorang lelaki termasuk seorang kanak-kanak yang hilang di kawasan Ladang Usahawan Borneo Burmas berjaya diselamatkan semalam.

Mangsa Iwan Musakir, 33, dan Al Fajriada, 11, ditemui oleh orang awam pada pukul 9 pagi sebelum operasi mencari dan menyelamat (SAR) dimulakan.

Ketua Balai Bomba dan Penyelamat (BBP) Tawau, Jemishin Ujin berkata, pihaknya dimaklumkan kedua-dua mangsa ditemui oleh orang awam ketika pasukan penyelamat hendak memulakan operasi SAR.

“Seterusnya mangsa dihantar ke Pusat Kawalan Operasi Bencana (PKOB) berjumpa dengan ahli keluarganya.

“Pasukan bomba kemudian menjalankan pemeriksaan terhadap mangsa bagi memastikan mangsa dalam keadaan baik,” katanya ketika dihubungi Kosmo.

Jemishin berkata, hasil maklumat daripada pihak polis jarak dari mangsa dipercayai masuk hutan ke tempat mangsa ditemui 7.5 kilometer.

“Mangsa dikatakan dapat mampu meneruskan hidup dengan minum air sungai dan memakan jambu di tepi sungai.

“Mangsa mengatakan mereka terdengar suara pasukan penyelamat dari tepi ladang lalu keluar dari hutan sebelum ditemui oleh orang kampung,” katanya.

Menurutnya, operasi ditamatkan sepenuhnya pada pukul 1 tengah hari semalam.

Terdahulu, Iwan dan Al Fajri keluar berburu secara berkumpulan seramai lapan orang di hutan berhampiran ladang berkenaan pada 24 Jun lalu.

Bagaimanapun, mereka berpecah dalam beberapa kumpulan ketika berada di dalam hutan, sebelum mangsa disedari hilang.

Usaha mencari mangsa telah dilakukan oleh rakannya, namun masih belum ditemukan sebelum laporan dibuat pada 29 Jun lalu.

Authors

Media Variasi

View all posts

Diyana Rahip

View all posts

View all posts

View all posts


Jangan jadi mangsa penggodam, elak risiko ketirisan data

KUALA LUMPUR: Kebiasaan menggunakan lima maklumat peribadi iaitu nama penuh, nombor kad pengenalan, nombor telefon bimbit, alamat rumah dan emel sebagai kata laluan (password) mendedahkan pengguna kepada manipulasi penggodam.

Berkongsi perkara ini, Presiden Persatuan Pengguna Siber Malaysia (MCCA), Siraj Jalil berkata, kebanyakan pengguna membina kata kunci keselamatan berasaskan lima maklumat berkenaan atas faktor ia mudah diingati.

Namun ia sebenarnya memudahkan penggodam menjalankan aktiviti eksploitasi lebih-lebih lagi melibatkan akaun institusi perbankan.

“Ia umpama psikologi seorang manusia… kita lebih cenderung untuk membina kata laluan yang mudah diingat jadi kita akan bina daripada maklumat sekeliling.

“Contohnya, empat angka terakhir nombor kad pengenalan ialah ‘0000’ dan alamat emel turut menggunakan angka yang sama… kemungkinan untuk kata laluan lain yang dibina berdasarkan kepada nombor itu juga adalah tinggi.

“Mungkin bagi sesetengah orang maklumat berkenaan dianggap sebagai biasa yang diberikan kepada umum namun perlu berjaga-jaga terutamanya bagi pengguna yang gemar menggunakan maklumat sekeliling mereka untuk kata laluan,” katanya kepada Bernama baru-baru ini, sambil menambah, berlaku beberapa kes pencerobohan akaun pengguna terutamanya membabitkan institusi kewangan apabila penggodam secara licik memperolehi lima maklumat peribadi berkenaan.

CEROBOH AKAUN PENGGUNA

Menyifatkan pengguna hari ini lebih terdedah kepada ancaman jenayah siber, Siraj berkata setiap maklumat termasuk transaksi kewangan dalam talian turut mempunyai risiko .

Pada Mac 2022, media tempatan melaporkan sebanyak RM2.23 bilion kerugian direkodkan dalam tempoh lima tahun iaitu 2017 hingga Jun 2021, akibat jenayah siber di negara ini.

Berdasarkan hasil kajian, buku ‘Jenayah Siber di Malaysia: Impak Leluasa Internet’ yang diterbitkan Institut Keselamatan Awam Malaysia (IPSOM) menyatakan, hampir 70 peratus kes jenayah komersial kini dikategorikan sebagai kes jenayah siber.

Memetik laporan Bernama pada 11 Ogos 2022, Malaysia mencatat lebih 20,000 kes jenayah siber pada tahun 2021 yang menyebabkan kerugian sebanyak RM560 juta.

Kes yang direkodkan itu antara lain membabitkan buli siber, pemalsuan, pencerobohan, memancing data dan penipuan e-mel yang dilihat semakin meningkat saban tahun.

“Terdapat dua hala tuju yang perlu dijelaskan dalam aspek ketirisan data iaitu kerahsiaan data dan kedaulatan data.

“Kerahsiaan data mungkin sukar untuk ditentukan tetapi pengguna boleh memperkemaskan kedaulatan data yang bermaksud pengguna tahu data mereka digunakan untuk apa dan atas tujuan apa. Inilah yang kita sedang perjuangkan untuk keselamatan data pengguna secara keseluruhannya,” katanya.

TEKNOLOGI BLOCKCHAIN

Menyentuh asas teknologi penyimpanan data, Siraj berkata ia di simpan di dalam server (pelayan) dan dikawal oleh pihak yang menjaganya.

Menurut beliau, pihak berkenaan bertanggungjawab menjaga data daripada digodam tetapi ada kemungkinan apa yang berlaku dalam aktiviti jenayah siber disebabkan kegagalan penjaga, kepakaran penggodam mengatasi sistem keselamatan siber serta isu integriti dan etika dalaman organisasi.

Sekiranya ‘penjaga’ itu gagal menjaga keselamatan siber terhadap data, penggodam boleh masuk ke server dan mencuri data, malah lebih teruk melakukan pengubahsuaian data.

“Dalam usaha mengekang isu kebocoran data dan melindungi data daripada diubahsuai oleh penggodam, teknologi blockchain atau  teknologi rantaian blok sewajarnya digunapakai dalam industri keselamatan siber.

“Teknologi blockchain yang sinonim dikaitkan dengan ‘Bitcoin’, merujuk kepada teknologi penyahpusatan data, berbeza dengan teknologi penyimpanan data dalam server (centralized data) kerana setiap proses transaksi data yang dibuat perlu mendapat pengesahan daripada komuniti (pemilik akaun) terlibat terlebih dahulu.

“Dengan teknologi blockchain, kita boleh mengakses dan menjejak transaksi yang dilakukan sejak awal selain data transaksi seperti alamat digital penghantar dan penerima, tarikh transaksi dan jumlah transaksi boleh diakses dan dijejak. Data yang disimpan di dalam blok juga tidak boleh diubah mahupun dikemaskini,” katanya menambah, blockchain terletak di rangkaian awam tanpa sebarang autoriti yang mengawal data tersebut sekali gus mendokong prinsip ketelusan data.

Namun begitu Siraj berkata, terdapat kekangan untuk melaksanakan teknologi berkenaan secara menyeluruh, antaranya isu kos yang tinggi, siapa pihak yang akan bertanggungjawab mengawal selia teknologi blockchain dan kesediaan untuk berubah daripada kaedah penyimpanan data konvensional.

“Tidak dinafikan banyak kekangan untuk melaksanakan perubahan ini walaupun ia terbukti dapat melindungi data pengguna daripada aktiviti jenayah siber, justeru, hampir semua organisasi masih menggunakan kaedah penyimpanan data server seperti Cloud, Google Cloud, Web Services ataupun Alibaba Cloud.

“Hampir semua syarikat besar akan buat satu pusat data dalam negara dan akan simpan data di situ. Cuma apabila data itu disimpan di bawah pemilik pusat data, timbul persoalan apakah jaminan pihak yang menyimpan data dan menjaga data tidak akan menyalahgunakan data tadi?

“Wujud isu integriti melibatkan kepercayaan terhadap pihak yang memegang data. Terlalu banyak isu data yang dicuri atau kebocoran data seolah-olah terlalu mudah untuk mendapatkannya,” katanya menambah, permintaan yang tinggi bagi sesetengah data menjadikan aktiviti jual beli data semakin rancak dalam pasaran gelap.

Dalam mengulas tindakan sekumpulan penggodam yang menggunakan kod “grey hat”, menceroboh sistem ePenyata Gaji penjawat awam Malaysia baru-baru ini dan mengeluarkan hampir dua juta slip gaji dan borang cukai, beliau berkata aktiviti ‘intelligent scam’ lazimnya membolehkan penggodam mendapat pelbagai maklumat pengguna termasuk status kewangan seterusnya mengakses ke akaun mereka.

WASPADA TINDAKAN

Sementara itu, Ketua Perlindungan Data Digi Telecommunications Sdn Bhd, Kulani Geeta Kulasingam berkata, pengguna perlu sentiasa berwaspada apabila menggunakan Internet bagi melindungi maklumat peribadi mereka.

Beliau mencadangkan pengguna membina kata laluan dengan identifikasi unik serta berhati-hati dengan sebarang panggilan telefon yang mencurigakan dan pada masa sama memahami keperluan asas dalam ruang siber.

“Pengguna tidak boleh sewenang-wenangnya memuat turun sebarang fail kerana dibimbangi mengandungi perisian hasad (perisian perosak- Malware) yang direka untuk menjejaki setiap data mereka.

“Perlu lebih berhati-hati menggunakan media sosial seperti tidak memuat naik sebarang bentuk maklumat yang mendedahkan kepada identiti kita sendiri. Sebagai contoh, kita memuat naik suatu kiriman seperti alamat rumah, tempat kerja, lokasi sekolah atau sebagainya yang memungkinkan individu lain menyamar sebagai diri kita,” katanya menambah, kaedah terbaik yang boleh dilaksanakan menerusi media sosial adalah menukar tetapan maklumat peribadi hanya kepada senarai rakan yang dipercayai.

Beliau turut menyarankan agar pengguna dengan segera menghubungi institusi kewangan terlibat atau menukar kata laluan yang hampir sama untuk semua akaun, sekiranya menyedari maklumat mereka mengalami ketirisan.

“Ini adalah kaedah untuk mengelakkan penipuan identiti di ruang siber dan pengguna juga boleh mengaktifkan kata laluan dua faktor sebagai langkah keselamatan.  (Kata laluan dua faktor atau 2FA – Two Factor Authentication merujuk kepada- selepas pengguna memasukkan password, akaun terlibat akan menghantar kod keselamatan kepada nombor telefon atau emel)

“Orang ramai pada hari ini sudah semakin celik tentang isu data peribadi dan kita akan meneruskan pendidikan terutamanya berhubung penjagaan data selamat. Pengguna perlu didedahkan dengan kelakuan selamat ketika berada di ruang siber sekali gus mengurangkan risiko menjadi mangsa pencerobohan siber,” katanya.

TIDAK CELIK KOMUNIKASI DIGITAL

Berkongsi pandangan, Pensyarah Kanan Pusat Pengajian Teknologi Multimedia dan Komunikasi yang juga Ketua Advanced Communication Research Unit (ACRU) Universiti Utara Malaysia (UUM) Dr Mohd Khairie Ahmad berkata, kelemahan atau lebih tepat, ketidakcelikan pengetahuan komunikasi digital memburukan lagi fenomena ketirisan data.

Bagi beliau, kesedaran serta tahap pemahaman selok-belok keselamatan siber dalam kalangan masyarakat adalah rendah berbanding tahap penggunaannya yang sangat tinggi iaitu 98.9 peratus populasi berumur 16 hingga 64 tahun menggunakan telefon pintar manakala 89.6 peratus penduduk Malaysia mengakses Internet.

“Ketidakseimbangan tahap penggunaan dan tahap amalan keselamatan siber menjadi antara punca utama ketirisan data. Kita pandai mengguna tetapi tidak bijak mengurus hal komunikasi digital.

“Masyarakat kita juga sering mengambil pendekatan hendak cepat dan mudah dalam menggunakan peranti mahupun aplikasi secara dalam talian dengan kurang membuat penilaian risiko terhadap tindakan mereka. Selain itu ketidakupayaan menganalisa risiko atau membuat pertimbangan komunikasi siber turut menyumbang kepada permasalahan ini,” katanya.

Menurut Mohd Khairie, ekonomi di era komunikasi siber kini yang digerakkan oleh maklumat sekali gus menjadikan pelbagai bentuk data sebagai komoditi atau asas bagi majoriti produk dan perkhidmatan, dan satu kaedah pantas adalah memperoleh data menerusi aplikasi yang dibangunkan oleh pelbagai organisasi.

Penggunaan aplikasi, katanya kini menjadi suatu budaya bukan sahaja berkaitan dengan perniagaan malah turut melibatkan hal ehwal sosial serta hiburan masyarakat.

Ramai yang tidak sedar bahawa fenomena ini menjadikan mereka berisiko tinggi terhadap ancaman dan keselamatan siber melalui perkongsian pelbagai maklumat yang diminta untuk mengaktifkan aplikasi berkaitan.

“Budaya beraplikasi yang keterlaluan dan sikap teruja serta terikut-ikut berisiko mengundang padah kepada netizen. Dari sudut lain pula, pihak berautoriti berkaitan komunikasi digital dan siber ini wajar mencari kaedah kawalan dan pengawasan yang lebih mantap.

“Sebagai contoh mana-mana organisasi yang ingin menyiarkan sebarang aplikasi perlu mendapat kelulusan serta pengiktirafan Suruhanjaya Komunikasi dan Multimedia Malaysia (MCMC) atau Agensi Keselamatan Siber Negara (NACSA).

“Malah pihak berwajib boleh memperkenalkan pensijilan kepada aplikasi yang dihasilkan di negara ini. Langkah ini bagi menjamin keselamatan dan risiko aplikasi berkenaan kepada masyarakat. Kita memerlukan ‘jalan pintas’ bagi memelihara netizen yang mungkin mengambil masa yang lama untuk menjadi celik keselamatan siber,” jelasnya.

ANCAMAN KESIHATAN MENTAL

Lebih banyak data mengalami ketirisan, maka lebih tinggi risiko kerugian yang bakal dialami negara.

Sebanyak 12,092 kes jenayah kewangan penipuan dalam talian dengan nilai kerugian RM414.8 juta dilaporkan sejak Januari hingga Julai 2022. Dalam tempoh 2019 hingga Julai 2022, sebanyak 33,147 suspek kes penipuan jenayah siber ditangkap dengan 22,196 kes berjaya dituduh di mahkamah.

“Dalam penerbitan Malaysia Cyber Security Strategy 2020-2024 ada menyatakan bahawa dalam satu kajian pada 2018 oleh Microsoft Bersama Frost & Sullivan menganggarkan kerugian ekonomi negara (Malaysia) akibat ancaman siber ini boleh mencecah RM51billion (https://asset.mkn.gov.my/wp-content/uploads/2020/10/MalaysiaCyberSecurityStrategy2020-2024.pdf).

“Keadaan ini sekali gus akan mempengaruhi para pelabur memandangkan ia memberi kesan kepada ekosistem perniagaan. Saya juga melihat dengan peningkatan kerugian akibat ancaman siber rentetan ketirisan data, ia bakal meningkatkan ancaman kesihatan mental masyarakat. Pastinya mereka yang kerugian, mengalami tekanan emosi dan psikologi,” katanya menambah ketirisan data berisiko menghasilkan kesan limpahan negatif terhadap kesejahteraan hidup masyarakat.

Berpendapat usaha membendung isu ketirisan data memerlukan penglibatan menyeluruh semua pihak, beliau berkata, dari sudut perundangan, kerajaan disarankan menyemak semula Akta 709 atau Akta Perlindungan Data Peribadi 2010 agar pertanggungjawaban yang lebih serius dikenakan kepada pihak yang mengumpul dan menyimpan data digital khususnya.

“Dari sudut tadbir urus, pembudayaan ISO 27001 boleh diamalkan oleh organisasi bagi menyediakan sistem pengurusan keselamatan maklumat mengikut piawaian antarabangsa,” katanya menambah, pihak berkuasa juga perlu bertindak tegas terhadap mana-mana pihak yang gagal menyediakan ekosistem siber yang selamat.

Pada masa yang sama, Mohd Khairie menegaskan, kesedaran celik keselamatan siber wajar ditingkatkan dalam kalangan masyarakat pada setiap peringkat umur termasuk melibatkan amalan dan hak kepenggunaan siber selain pengguna perlu berani menuntut penolakan membekal maklumat sensitif dalam penggunaan aplikasi mudah alih. – BERNAMA


Mayat wanita ditemukan dipercayai dibunuh, polis minta orang awam tampil bantu siasatan

IPOH: Polis dari Ibu Pejabat Polis Daerah (IPD) Ipoh meminta orang ramai tampil membantu siasatan berhubung penemuan mayat seorang wanita reput di dalam kawasan semak berhampiran lampu isyarat Jalan Besar Tambun pada Rabu.

Ketua Polis Perak, Komisioner Datuk Mohd Yusri Hassan Basri berkata, bedah siasat ke atas mangsa dijalankan di Jabatan Forensik, Hospital Raja Permaisuri Bainun, Ipoh, Perak pada Rabu jam 7 petang.

“Hasil bedah siasat menunjukkan punca kematian si mati adalah akibat dicekik (manual strangulation). Sehubungan dengan itu, kes ini telah diklasifikasi semula kepada bunuh dan kes disiasat di bawah Seksyen 302 Kanun Keseksaan.

“Pihak polis sedang menyiasat kes ini dari pelbagai sudut di mana siasatan identiti mangsa dipercayai seorang perempuan India berumur 23 tahun berdasarkan lambang tatu di lengan dan jari tangan, manakala telefon bimbit yang dijumpai di tempat kejadian juga disahkan milik mangsa,” katanya dalam kenyataan pada Rabu.

Menurut beliau, orang ramai yang mempunyai sebarang maklumat mengenai kes ini diminta berhubung dengan Pegawai Penyiasat Kes, Asistan Superintenden Chua Sze Yuan, iaitu Pegawai Penyiasat Kanan, Bahagian Siasatan Jenayah, IPD Ipoh di talian 012-6195312 untuk membantu siasatan.

Author

Faridah Amiratul

View all posts

View all posts


Belanjawan 2024: Kerajaan jamin golongan miskin, M40 tidak terbeban

PUTRAJAYA: Kerajaan Perpaduan akan berusaha sedaya upaya meringankan beban golongan miskin dan susah termasuk M40 dalam Belanjawan 2024.

Perdana Menteri, Datuk Seri Anwar Ibrahim berkata, dalam jawapan di Dewan Rakyat hari ini, beliau telah menyentuh mengenai jumlah subsidi yang dijangka mencecah RM81 bilion perlu ditanggung kerajaan, antara lain akibat peningkatan kos import bahan makanan yang sedang berlaku di seluruh dunia.

“Justeru, satu dasar baharu dirangka bagi mengurangkan beban kerajaan, khususnya menerusi rasionalisasi subsidi dengan memastikan hanya mereka yang benar-benar layak diberi bantuan, berbanding membiarkan golongan kaya turut menikmati subsidi.

“Namun ada yang bimbang pelaksanaan rasionalisasi subsidi akan menyebabkan kos sara hidup mereka meningkat,” katanya dalam hantaran Facebook pada Selasa.

Katanya, pengumuman penting itu akan dibentangkan dalam Belanjawan 2024 Jumaat ini.

Author

Taufik Asmady Abdul Aziz

View all posts

View all posts


Gas amonia kilang bocor, Taman Perindustrian Jaya ditutup

PETALING JAYA: Polis mengesahkan Jalan PJU 1A/13 Taman Perindustrian Jaya, Ara Damansara, di sini ditutup susulan kebocoran gas amonia yang berlaku di sebuah kilang ais.

Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, pihaknya menerima makluman mengenai kejadian pada jam 10.17 malam Selasa.

Beliau berkata, sepasukan 27 anggota dari Balai Bomba dan Penyelamat dan 18 anggota polis telah dikerahkan ke lokasi kejadian.

“Kawasan sekeliling Taman Perindustrian Jaya yang mempunyai keluasan lebih kurang 400 meter telah ditutup oleh orang awam.

“Ini kerana siasatan mendapati bacaan indeks pencemaran sebanyak 200 parts per million (ppm),” katanya dalam satu kenyataan pada Rabu.

Jelasnya, tiada mangsa yang terkesan dalam kejadiaan ini.

Penduduk berdekatan yang terhidu bau gas dan mengalami simptom pening serta muntah perlu memaklumkan segera kepada polis dan mendapatkan rawatan di hospital.

Author

Fazleen Safina Abd Jamil

View all posts

View all posts


Yasin tidak mental, normal – Pendakwaan

PETALING JAYA: Mahkamah Sesyen di sini, hari ini, diberitahu penyanyi nasyid dan komposer, Muhammad Yasin Sulaiman berada dalam keadaan sihat dan normal sejak 2013 selepas pihak pendakwaan mengemukakan laporan perubatan daripada tiga hospital yang pernah merawat selebriti itu sebelum ditangkap pada 24 Mac tahun lalu.

Bagaimanapun, kenyataan itu dinafikan Pakar Perunding Forensik Psikiatri Hospital Bahagia Ulu Kinta, Dr Ian Lloyd Anthony yang menegaskan Yasin disahkan tidak waras dari segi perubatan dan undang-undang kerana mengalami kecelaruan bipolar (bipolar disorder) sejak 2009.

Timbalan Pendakwa Raya, Raja Zaizul Faridah Raja Zaharudin berkata demikian ketika prosiding bela diri Yasin, 47, terhadap tiga kes dadah dihadapinya.

Raja Zaizul Faridah ketika pemeriksaan balas terhadap saksi pembelaan itu berkata, tertuduh tidak hadir untuk mendapatkan rawatan pada tarikh janji temu di Pusat Perubatan Universiti Malaya (PPUM) pada 23 Mei 2013 dan menggambarkan dia sudah sihat daripada penyakit berkenaan.

Menurutnya, berdasarkan laporan kesihatan, Yasin menerima rawatan di hospital itu pada 7 hingga 10 Mei 2013.

Susulan itu beliau berkata, pihak hospital menetapkan tarikh janji temu untuk tertuduh hadir ke hospital namun dia gagal.

Raja Zaizul Faridah: Saya katakan, tertuduh sepatutnya hadir untuk janji temu di Pusat Perubatan Universiti Malaya (PPUM) pada 23 Mei 2013 tapi dia tidak datang kerana dia berada dalam keadaan sihat?

Dr Ian: Tidak setuju.

Raja Zaizul Faridah: Melainkan, ada bukti lain yang dapat dikemukakan kepada mahkamah, saya cadangkan tertuduh sihat selepas tarikh itu, sehingga dia ditahan pihak polis pada 24 Mac tahun lalu.

Dr Ian: Tidak setuju.

Raja Zaizul Faridah: Disebabkan dia berada pada tahap normal, dia tidak pergi ke hospital untuk mendapatkan rawatan.

Dr Ian: Tidak setuju.

Saksi pembelaan itu juga menafikan laporan yang dikeluarkannya bersifat berat sebelah dan tidak menyeluruh.

Raja Zaizul: Saya cadangkan laporan doktor (saksi) adalah berat sebelah kerana hanya bergantung kepada ahli keluarga saja?

Dr Ian: Tidak setuju.

Raja Zaizul: Saya juga cadangkan laporan Yasin tidak menyeluruh kerana hanya memihak kepada tertuduh saja?

Dr Ian: Tidak setuju

Pakar psikiatri itu turut menafikan laporan pemeriksaannya bercanggah dengan laporan yang dikeluarkan oleh hospital lain yang pernah menjalankan pemeriksaan terhadap tertuduh.

Ketika sesi pemeriksaan utama oleh peguam Ariff Azami Hussein yang mewakili tertuduh, Dr Ian turut mencadangkan kepada mahkamah Yasin perlu menjalani rawatan secara berterusan akibat kecelaruan bipolar yang dialaminya.

Dr Ian berkata, tertuduh mengalami gejala bipolar mania termasuk perubahan mood yang melampau, perasaan yang tidak realistik, paranoia dan sikap berhalusinasi untuk tempoh tertentu di antara 2009 dan tahun lalu.

Sehubungan itu, pakar psikiatri berkenaan membuat kesimpulan bahawa tertuduh tidak waras dari segi perubatan dan undang-undang kerana mengalami kecelaruan bipolar dan ‘hyperthyroidism’.

Menurut saksi pembelaan itu, hasil pemerhatian terhadap Yasin menunjukkan, pesakitnya berada dalam keadaan tidak waras ketika kejadian seperti yang didakwa dalam pertuduhan.

Dr Ian turut berpendapat, Yasin tidak waras dari segi perubatan sehingga kepada tahap dia tidak mampu untuk mengetahui tindakannya salah dan melanggar undang-undang.

“Kesimpulan ini terpakai bagi ketiga-tiga kejadian yang dinyatakan dalam pertuduhan,” katanya.

Sewaktu ditanya oleh Ariff Azami sama ada kecelaruan bipolar adalah penyakit keturunan, Dr Ian berkata, beberapa ahli keluarga rapat turut mengalami penyakit yang sama dengan Yasin.

Sementara itu, Yasin ketika ditemui di luar mahkamah mengesahkan, sepanjang berada di penjara beliau berjaya menyiapkan 13 lagu pelbagai genre sejak Mac tahun lalu.

“Keluar (bebas) nanti, saya akan rakam dan kongsikan dengan semua, malah ada terfikir juga mahu berkolaborasi dengan beberapa artis lain.

“Konsep lagu itu pula, masih terbuka dan akan ditentukan selepas dibebaskan kelak,” katanya.

Perbicaraan di hadapan Hakim Faiz Dziyauddin bersambung pada 23 Oktober ini. – Berita Harian

Author

Media Variasi

View all posts

View all posts


Murid, guru, kumpulan pelaksana dibenar pakai baju sukan semasa cuaca panas

KPM dalam kenyataan hari ini juga memaklumkan, pemakaian tali leher tidak diwajibkan bagi murid yang memakai pakaian seragam sekolah.

“Pihak sekolah diminta untuk sentiasa memantau keadaan cuaca dari semasa ke semasa supaya tindakan segera dapat diambil bagi menjamin kebajikan, kesihatan dan keselamatan murid, guru dan anggota kumpulan pelaksana,” katanya.

KPM berkata, pihak kementerian sentiasa menitikberatkan penjagaan kebajikan, kesihatan dan keselamatan murid, guru dan anggota kumpulan pelaksana semasa menghadapi cuaca panas dan kering berpanjangan yang sedang melanda negara.

“Fenomena ini merupakan keragaman iklim yang berlaku secara tidak tetap. Keadaan cuaca panas boleh mencetuskan gelombang haba yang memudaratkan kesihatan,” kata KPM.

Melalui surat siaran Garis Panduan Penutupan Institusi Pendidikan bawah KPM Semasa Cuaca Panas bertarikh 28 April 2023 yang dikeluarkan sebelum ini, pentadbir dibenarkan menutup sekolah jika cuaca panas berada pada tahap amaran dua dengan suhu tertinggi melebihi 37 darjah Celsius selama tiga hari berturut-turut.

Menerusi garis panduan yang berkuat kuasa serta-merta itu, institusi pendidikan di bawah KPM termasuk sekolah dibenarkan ditutup jika kawasan mereka diisytiharkan ‘heatwave’ (gelombang haba) oleh Jabatan Meteorologi (METMalaysia).

Menurut garis panduan itu, semua aktiviti luar yang melibatkan murid, guru dan pensyarah perlu dihentikan jika status suhu harian bagi cuaca panas berada pada tahap amaran pertama dengan suhu tertinggi melebihi 35 hingga 37 darjah Celsius untuk tiga hari berturut-turut.

Antara contoh aktiviti luar yang tidak sesuai dilaksanakan pada tahap suhu amaran pertama adalah merentas desa, perkhemahan, kawad, sukan dan permainan di luar bangunan serta pertanian. – BERNAMA


UPMKB boleh jadi pelopor lahir graduan usahawan tani

BINTULU: Universiti Putra Malaysia Kampus Bintulu (UPMKB) mampu melahirkan graduan usahawan tani melalui kurikulum serta sokongan sistem pembelajaran dan pengajaran yang sedia ada.

Tuanku Canselor UPM dan Sultan Selangor, Sultan Sharafuddin Idris Shah bertitah sebagai universiti berteraskan pertanian, universiti itu boleh menjadi pelopor untuk melahirkan graduan usahawan tani bagi memastikan bekalan industri agromakanan terus sentiasa stabil dan berkembang.

“Justeru, beta berharap agar UPM kampus Bintulu, Sarawak ini boleh dipertingkatkan dari segi kemudahan infrastruktur agar minat pelajar dalam bidang pertanian dapat dipupuk dan dilestarikan,” titah baginda.

Baginda melahirkan keyakinan dengan kepakaran dan sumber kemudahan yang dimiliki oleh UPM sebagai universiti penyelidikan utama negara, UPM mampu melahirkan graduan yang memberi impak besar terhadap pembangunan negara dan kesejahteraan rakyat.

Sultan Sharafuddin bertitah demikian pada istiadat Konvokesyen Universiti Putra Malaysia ke-46 di sini hari ini.

Pada konvokesyen yang julung kalinya diadakan di UPMKB itu, baginda turut bertitah kampus itu telah banyak melakukan kerjasama strategik untuk penyelidikan berimpak tinggi dengan agensi kerajaan khususnya kerajaan Sarawak.

Antara pencapaiannya menurut baginda ialah penubuhan Kursi Tok Nan dengan peruntukan RM2.54 juta dalam memacu usaha berterusan dan mempertahankan identiti unik serta kekayaan warisan budaya pribumi Borneo.

Baginda bertitah, telah mencapai persefahaman bersama Jabatan Hutan Sarawak dengan mewujudkan Hab Penyelidikan Hutan Sarawak dengan peruntukan RM10.95 juta.

Ia termasuk Projek Pemulihan Hutan di tapak seluas 47.5 hektar di UPMKB yang akan menjadi aspek penting dalam membantu pengurusan dan penyelidikan hutan.

Antara sumbangan lain kerajaan Sarawak ialah Projek Transformasi Padi yang dinamakan AgriHub atau Gedong untuk meningkatkan produktiviti padi daripada dua tan per hektar kepada 10 tan per hektar menerusi lima tuaian setiap dua tahun.

Perkara ini dapat dilakukan dengan menggunakan teknologi perapi tanah dan pertanian pintar, dengan dana penyelidikan sebanyak RM3 juta ini diharapkan dapat membantu Sarawak menjadi pengeluar makanan dengan bantuan hasil penyelidik UPM.

“Beta berasa sukacita apabila UPMKB dapat melaksanakan penyelidikan-penyelidikan yang berimpak tinggi.

“Pencapaian ini menunjukkan bahawa UPM Kampus Bintulu Sarawak telah dapat menyumbang kepakaran ilmu ke arah kemakmuran negeri Sarawak,” titah baginda, sambil berharap kejayaan penyelidikan itu dapat dimanfaatkan oleh komuniti setempat.

Baginda bertitah peranan UPM bersama kampus kembarnya di Bintulu itu akan diperkukuhkan lagi dengan penubuhan Fakulti Perubatan Veterinar bagi memenuhi keperluan Doktor Perubatan Veterinar di kepulauan Borneo.

Sultan Sharafuddin turut menzahirkan ucapan terima kasih kepada Premier Sarawak Tan Sri Abang Johari Tun Openg kerana sentiasa memberi sokongan dan kepercayaan kepada UPMKB dalam jalinan kerjasama bersama-sama kerajaan negeri untuk membangunkan Sarawak ke arah Negeri Maju 2030.

Baginda juga percaya pelaksanaan Pelan Strategik UPM 2021-2025 telah memberi perkembangan positif kepada UPMKB.

Istiadat konvokesyen di Dewan Sri Kenyalang itu menyaksikan 405 graduan pelbagai program pengajian menerima Ijazah Doktor Falsafah, Sarjana, Bacelor dan Diploma daripada Sultan Sharafuddin. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Majlis menghadap PM berkaitan mesyuarat pra-Kabinet – Istana Negara

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan menerima menghadap Perdana Menteri, Datuk Seri Ismail Sabri Yaakob untuk mesyuarat pra-Kabinet di Istana Negara hari ini.

Menurut catatan di Facebook Istana Negara, mesyuarat pra-Kabinet adalah antara aktiviti mingguan atau rutin utama Seri Paduka untuk berbincang dan bertukar pendapat bersama Perdana Menteri berhubung urusan dan isu-isu berkaitan kerajaan.

Turut dimuat naik empat keping gambar menunjukkan Ismail Sabri mengadakan perbincangan bersama Seri Paduka.

Pergerakan Perdana Menteri hari ini menjadi tumpuan media susulan spekulasi mengenai pembubaran Parlimen untuk memberi laluan kepada Pilihan Raya Umum ke-15 (PRU15) bertiup kencang.

Pada Selasa, Ismail Sabri mengesahkan beliau akan menghadap Al-Sultan Abdullah di Istana Negara pada hari ini, dan banyak spekulasi mengaitkan pertemuan itu bagi memohon perkenan Yang di-Pertuan Agong untuk pembubaran Parlimen.

Perdana Menteri memasuki pintu pagar utama Istana Negara pada 3.49 petang dengan menaiki kenderaan rasmi kerajaan dan sempat melambai ke arah petugas media yang menanti sejak pagi, sebelum dilihat meninggalkan pekarangan Istana Negara pada 4.45 petang. -BERNAMA

Authors

View all posts

View all posts


Tindakan tegas kepada wanita tunai umrah pakai ihram lelaki – Idris

KUALA LUMPUR: Tindakan tegas akan dikenakan terhadap wanita yang  menunaikan umrah dengan berpakaian ihram lelaki, kata Menteri di Jabatan Perdana Menteri (Hal Ehwal Agama) Datuk Idris Ahmad.

Beliau menerusi catatan di Facebook pada Jumaat berkata pihaknya telah menghubungi Kementerian Dalam Negeri bagi memohon supaya siasatan lanjut dilakukan setibanya individu berkenaan ke Malaysia.

“Saya mengambil berat perkara yang telah ditular dakwaan yang melaporkan seorang yang wanita yang mengerjakan umrah, namun berpakaian ihram lelaki. Isu ini melibatkan hukum-hakam agama. Tindakan tegas akan dikenakan,” katanya.

Idris turut memaklumkan beliau juga telah menghubungi Kementerian Pelancongan, Seni dan Budaya  untuk mengambil tindakan tegas kepada agensi yang menguruskan individu terlibat sekiranya perkara berkenaan didapati benar.

Di platform Twitter hari ini, tular video berdurasi 17 saat yang memaparkan seorang wanita yang didakwa sebagai rakyat tempatan berada di Tanah Suci Makkah dengan lengkap berpakaian ihram seperti jemaah umrah lelaki dan perkara itu telah mendapat pelbagai reaksi daripada netizen. – BERNAMA


Empat sekeluarga nyaris maut kereta terbakar

BUTTERWORTH: Sepasang suami isteri bersama dua anak mereka nyaris maut selepas kereta Perodua Alza baharu yang dinaiki mereka terbakar dalam kejadian di susur masuk di Plaza Tol Jambatan Pulau Pinang, di sini hari ini.

Pasangan suami isteri berusia lingkungan 20-an yang kedua-duanya dipercayai Orang Kurang Upaya (OKU) bisu itu bersama anak lelaki, 2, dan perempuan berumur tiga tahun dalam perjalanan dari Alma, dekat sini ke Relau.

Mereka sekeluarga sempat menyelamatkan diri sebaik menyedari kereta yang dinaiki terbakar dengan berhenti di tepi jalan dan keluar dari kenderaan terbabit.

Pegawai Operasi Bomba Jabatan Bomba dan Penyelamat Malaysia (JBPM) Pulau Pinang, Shahrul Munawer Taharem berkata, pihaknya menerima panggilan kecemasan pada 2.24 petang memaklumkan kejadian itu.

“Apabila pihak bomba tiba di lokasi mendapati kereta itu sedang terbakar dan api marak manakala pemandu dan tiga penumpang telah berjaya menyelamatkan diri sebelum kami tiba di situ.

“Kami menjalankan kerja pengawalan dan pemadaman, api berjaya dipadam sepenuhnya pada 2.44 petang dan kereta itu terbakar lebih 95 peratus. Punca kebakaran masih dalam siasatan,” katanya di sini hari ini. – BERNAMA


Akaun peribadi Najib dibuka terima sumbangan Arab Saudi

KUALA LUMPUR: Mahkamah Tinggi di sini hari ini diberitahu, bekas Perdana Menteri, Datuk Seri Najib Tun Razak memaklumkan pegawai penyiasat bahawa akaun peribadinya di Bank AmIslamic dibuka bertujuan menerima sumbangan daripada Arab Saudi.

Asisten Komisioner (ACP) Foo Wei Min berkata, bekas Ahli Parlimen Pekan itu memberitahu pasukan siasatan bahawa beliau menantikan sumbangan daripada kerajaan tersebut.

Saksi pendakwaan ke-48 yang juga Pengarah Bahagian Siasatan Jenayah Pengubahan Wang Haram (AMLA) berkata, Najib sebelum itu mengadakan pertemuan dengan Raja Arab Saudi ketika itu, Almarhum Abdullah Abdul Aziz Al Saud.

Dalam prosiding pemeriksaan balas yang dikendalikan oleh peguam Tan Sri Dr. Muhammad Shafee Abdullah, Wei Min berkata, beberapa transaksi berasal daripada ‘Putera Faisal Turki Al Saud’ dan ‘Kementerian Kewangan Riyadh’.

Malah, pegawai penyiasat itu turut mengesahkan cadangan Muhammad Shafee bahawa akaun peribadi Bank AmIslamic milik yang berakhir dengan nombor 694 menerima dana daripada Bank Riyad.

Kata beliau, beberapa transaksi direkodkan dalam akaun AmBank bekas Perdana Menteri itu yang berlaku pada 2011 melibatkan dana berasal dari Arab Saudi.

Muhammad Shafee: Arahan anak guam saya ialah, beliau membuka akaun untuk menerima derma Arab Saudi dan itu pendiriannya dalam kes ini. Bukankah beliau memaklumkan kepada anda mengenainya?

Wei Min: Ya.

Muhammad Shafee: Akaun dengan nombor berakhir 694 yang dibuka untuk menerima wang sumbangan itu , memang sebenarnya datang dari Arab Saudi, iaitu Bank Riyad?
Wei Min: Ya.

Saksi itu bagaimanapun berkata pihak berkuasa tidak mendapatkan penyata bank daripada Arab Saudi sebagai sebahagian daripada siasatan mereka.

Beliau tidak bersetuju dengan cadangan Muhammad Shafee bahawa terdapat kelompangan dalam siasatannya kerana polis tidak memperoleh penyata bank daripada dua pihak tersebut.

Saksi menjelaskan, siasatannya hanya memfokuskan kepada penerimaan, penggunaan, dan pemindahan wang yang diperoleh secara tidak sah dalam akaun Najib.

Ketika disoal sama ada beliau mengetahui sumber wang yang dipindahkan oleh Putera Faisal dan ‘Kementerian Kewangan Riyadh ke akaun Najib, saksi itu menjawab, ia berasal daripada wang 1Malaysia Development Berhad’.

Perbicaraan di hadapan Hakim Datuk Collin Lawrence Sequerah (kini Hakim Mahkamah Rayuan) bersambung esok.

Najib dibicarakan atas 25 tuduhan salah guna kuasa dan pengubahan wang haram dana yang didakwa milik 1MDB berjumlah RM2.28 bilion didepositkan dalam akaun AmBank miliknya antara Februari 2011 dan Disember 2014. – Utusan

Authors

Media Variasi

View all posts

Diyana Rahip

View all posts

View all posts

View all posts


Perak galak masjid tubuh koperasi untuk jana pendapatan – Saarani

Menteri Besar, Datuk Seri Saarani Mohamad berkata, kewujudan koperasi di sesebuah masjid dapat memberi manfaat kepada ahli kariah masjid berkenaan seperti melalui pembayaran dividen hasil keuntungan daripada aktiviti perniagaan yang dijalankan.

“Paling kurang pun pihak pengurusan masjid (apabila koperasi ditubuhkan) boleh buka kedai runcit di dalam kawasan masjid.

“Sebagai contoh Masjid Nurussalam Batu 4 di Gerik yang membuka pasar mini menjual barangan keperluan harian dan medapat keuntungan seterusnya boleh mengeluarkan dividen kepada ahli koperasi,” katanya ketika ditemui pemberita selepas merasmikan Majlis Apresiasi Gerakan Koperasi Negeri Perak Tahun 2023 di sini malam tadi.

Turut hadir pada majlis itu ialah Timbalan Menteri Pembangunan Usahawan dan Koperasi, K. Saraswathy dan Pengerusi Jawatankuasa Pembangunan Wanita, Keluarga, Kebajikan Masyarakat, Pembangunan Usahawan dan Koperasi negeri, Salbiah Mohamed.

Terdahulu, Saarani dalam ucapannya mengumumkan insentif penghargaan berjumlah RM33,000 kepada 11 koperasi tersenarai dalam Profil 100 Koperasi Terbaik di Malaysia bagi 2022.

Menurutnya, insentif itu sebagai menghargai sumbangan koperasi berkenaan kepada peningkatan sosioekonomi ahli koperasi di negeri ini.

Sementara itu, Saarani berkata penyertaan koperasi dalam aktiviti pertanian dan industri asas tani amat digalakkan bagi membantu kerajaan negeri memastikan bekalan makanan negara terus stabil dan boleh diperoleh dalam jangka masa panjang.

Beliau berkata, kerajaan negeri meletakkan sekuriti makanan sebagai agenda utama dalam pelan Perak Sejahtera 2030 untuk memastikan rakyat dibekalkan dengan keperluan makanan yang bukan sahaja mencukupi tetapi juga dijual dengan harga yang berpatutan.

“Oleh sebab itu, saya mengajak penggiat sektor koperasi untuk mengambil peluang dengan menyahut cabaran ini.

“Koperasi juga perlu bergerak proaktif membantu kerajaan menangani isu-isu semasa yang melingkari kehidupan rakyat terutamanya isu kos sara hidup, keperluan bekalan makanan serta manipulasi harga barangan keperluan asas oleh pihak ketiga atau orang tengah,” katanya. – BERNAMA


Akta Kerja 1955 (Pindaan) 2022 berkuat kuasa 1 Jan 2023

PUTRAJAYA: Penguatkuasaan Akta Kerja 1955 (Pindaan) 2022 yang sebelum ini ditangguhkan, akan dilaksanakan pada 1 Januari 2023, kata Menteri Sumber Manusia V. Sivakumar.

Dalam sidang media di sini hari ini, beliau berkata walaupun terdapat permintaan daripada pihak industri untuk memanjangkan tempoh penangguhan itu, terdapat juga keperluan untuk menguatkuasakan akta berkenaan.

Pada 26 Ogos lepas, Menteri Sumber Manusia ketika itu Datuk Seri M. Saravanan mengumumkan penangguhan penguatkuasaan pindaan Akta Kerja 1955 kepada 1 Jan 2023. Ia sepatutnya berkuat kuasa pada 1 September lepas.

Pindaan itu antaranya meliputi pengurangan tempoh waktu bekerja daripada 48 jam kepada 45 jam seminggu, penambahan cuti bersalin daripada 60 hari kepada 98 hari, cuti paterniti dinaikkan daripada tiga hari kepada tujuh hari, dan larangan diskriminasi dalam pekerjaan.

“Saya rasa perkara ini harus kita teruskan, sebab undang-undang ini telah lulus di Parlimen dan sebahagian besar daripada pindaan ini adalah berdasarkan kepada Konvensyen Pertubuhan Buruh Antarabangsa (ILO) dan ia (akta) adalah sebagai jaminan kepada pekerja,” kata Sivakumar.

Sivakumar berkata, di bawah pindaan Akta Kerja 1955 itu, ia turut mewajibkan keperluan mendapatkan kelulusan penggajian pekerja asing daripada Ketua Pengarah Jabatan Tenaga Kerja Semenanjung Malaysia (JTKSM) seperti yang termaktub di bawah Seksyen 60K (4).

Menurutnya, Seksyen 60K (4) bertindak sebagai saringan awal yang efektif dalam memastikan majikan yang bakal menggajikan pekerja asing di Malaysia mempunyai rekod bersih dari aspek kepatuhan kepada standard perburuhan.

“Kewajaran untuk majikan mendapatkan kelulusan penggajian pekerja asing daripada Ketua Pengarah JTKSM adalah kerana permohonan yang ditolak sebelum ini susulan kegagalan majikan mematuhi undang-undang perburuhan,” katanya.

Sementara itu, Sivakumar berkata, Kementerian Sumber Manusia (KSM) akan meneruskan kerjasama dengan Kementerian Dalam Negeri (KDN) bagi mengatasi isu kekurangan pekerja asing dalam sektor perladangan, perkhidmatan dan pembinaan seperti yang dibangkitkan Perdana Menteri, Datuk Seri Anwar Ibrahim dalam sidang media pascamesyuarat Kabinet hari ini.

“Kita pandang serius perkara ini dan akan bekerjasama dengan KDN untuk pastikan kita mempunyai tenaga kerja mencukupi dalam tempoh terdekat,” katanya sambil menambah KSM telah memberi hampir 700,000 kelulusan untuk membawa masuk pekerja asing ke Malaysia setakat ini.

Dalam sidang media pascamesyuarat Kabinet hari ini, Anwar meminta KDN dan KSM menyegerakan kelulusan untuk membawa masuk pekerja asing dalam ketiga-tiga sektor tersebut khususnya.

Menyentuh mengenai sistem pengambilan pekerja asing, Sivakumar berkata, Sistem Satu Saluran (OCS) yang merupakan saluran integrasi bagi Malaysia dan Indonesia berhubung pengambilan pekerja asing ke negara ini, akan diletakkan di bawah KSM.

“Sama ada OCS di bawah KSM mahupun KDN bukan isunya, apa yang penting adalah hasil akhirnya, sama ada kita dapat pekerja yang cukup atau tidak, itu lebih penting,” katanya. – BERNAMA


MoF nafi berita tular empat bantuan kerajaan

KUALA LUMPUR: Berikut adalah penafian berita tular dalam media sosial oleh agensi yang bertanggungjawab melalui kenyataan media Pasukan Respons Pantas Kementerian Komunikasi dan Multimedia (K-KOMM) hari ini.

Kementerian Kewangan (MoF) menafikan kesahihan informasi berhubung empat bantuan kerajaan iaitu  Pengeluaran Khas KWSP Secara Bersasar, Bantuan Sara Hidup (BSH), Bantuan Satu Keluarga RM900 dan Program Bantuan Makanan MyKasih seperti yang tular di media sosial.

MoF menasihatkan orang ramai mendapatkan maklumat yang tepat melalui pengumuman dan sumber rasmi sahaja.

Orang ramai turut disaran supaya tidak mudah terpedaya dan terpengaruh dengan kenyataan dan portal yang tidak diketahui kesahihannya, sebaliknya sentiasa merujuk laman sesawang atau media sosial rasmi kementerian/jabatan/agensi untuk mendapatkan maklumat yang sahih. – BERNAMA


‘Respect bro!’ – Pemandu van jenazah bantu pakcik Cina tukar tayar raih pujian netizen

CYBERJAYA: Sikap terpuji seorang lelaki yang membantu menukar tayar kenderaan seorang lelaki tua berbangsa Cina di tepi jalan baru-baru ini, mendapat pujian orang warga net.

Video yang dikongsi oleh @jllmisai di aplikasi X melihatkan seorang lelaki warga emas sedang berusaha menukar tayar kereta di lorong kanan di sebuah jalan raya.

Menurut lelaki itu, dia terserempak dengan pakcik tersebut semasa dalam perjalanan pulang selepas menguruskan jenazah.

“Otw (On the way) balik, pelik apa yang jem sampai orang tukar lorong ke tengah.

“Aiyo ada kereta tayar pancit. Lorong kanan pulak tu.

“Tadi uncle letak kotak je belakang kereta. Memang bahaya tadi, kereta lain laju masa lalu tepi dia.

“So kita park van jenazah ketengah sikit takpe, jom kita tolong bagi cepat siap,” tulisnya dalam video itu.

Menurut lelaki yang juga pemandu van jenazah itu, dia berharap suatu hari nanti jika ada ahli keluarga nya yang menghadapi masalah akan ada orang baik hati datang untuk menghulurkan bantuan.

“Kita ni bila tengok uncle-uncle tukar tayar, teringat ayah kita.

“So kita bantu mudahkan urusan dia. Dengan harapan akan ada orang lain bantu ayah dan keluarga kita bila kena situasi macam ini,” katanya.

Lebih menarik perhatian, apabila uncle tersebut mengatakan bahawa dia tidak takut dengan van jenazah yang dibawa oleh lelaki itu kerena.

Uncle itu berkata, kenapa perlu takut sedangkan setiap manusia akan merasai mati.

Malah, kelihatan uncle turut mengambil gambar van jenazah itu untuk ditunjukkan kepada kawan-kawannya.

Menjengah di ruangan komen, rata-rata netizen mengucapkan terima kasih kepada @jllmisai kerana berkongsi video yang boleh dijadikan inspirasi kepada orang ramai.

“Bangun pagi tengok video macam ni rasa positive betul. Sama-sama lah kita bantu membantu,” komen netizen.

“Aku respect betul manusia yang berhati baik ni tau,” luah pengguna aplikasi X.

“Part dia cakap nampak macam ayah-ayah kita je. Terus derai ahh, semoga dipermudahkan urusan semuanya dunia akhirat,” kongsi warga net.

Author

Nurul Ain Japri

View all posts

View all posts


Liverpool ‘hijack’ Cody Gakpo dari MU

LIVERPOOL dan PSV Eindhoven mencapai kata sepakat apabila kedua-dua kelab telah bersetuju dengan perjanjian €50 juta (£44 juta) untuk penyerang kebangsaan Belanda, Cody Gakpo.

Kedua-dua kelab itu mengadakan perbincangan pada malam Isnin dan Liverpool berjaya untuk mengetepikan persaingan dari Manchester United. Sebelum ini, Manchester United telah mengadakan rundingan tetapi masih belum memuktamadkan tawaran kewangan yang telah dikemukakan oleh PSV.

Dalam satu kenyataan di Twitter, PSV menulis: ‘PSV dan @LFC telah mencapai persetujuan mengenai cadangan pemindahan Cody Gakpo. Penyerang berusia 23 tahun itu akan berlepas ke England dalam masa terdekat di mana dia akan tertakluk kepada formaliti yang diperlukan sebelum selesai perpindahan’.

PSV and @LFC have reached an agreement on the proposed transfer of Cody Gakpo.

The 23-year-old attacker will leave for England imminently where he will be subjected to the necessary formalities ahead of the completion of the transfer.

— PSV (@PSV) December 26, 2022

Sebelum ini, Gakpo mendapat tawaran daripada Leeds dan Southampton pada musim panas lalu tetapi memilih untuk kekal di PSV selepas kelab Belanda itu menolak tawaran.

Leeds menawarkan £25 juta tambah tambahan untuk Gakpo pada musim panas tetapi ia ditolak, dengan PSV percaya tambahan itu tidak realistik.

Pemain berusia 23 tahun itu memilih untuk menunggu tawaran daripada kelab yang bertanding dalam Liga Juara-Juara Eropah.

Perpindahan Gakpo ke Liverpool sesuai untuk mengisi kekosongan yang ditinggalkan oleh Luis Diaz akibat kecederaan dan kini sedang menjalani pembedahan lututnya manakala Darwin Nunez sedang bergelut untuk mencari rentaknya selepas berpindah dari Benfica.

Author

Muhammad Nor Fadzly Mahat

View all posts

View all posts


Piala Dunia 2022 bermula sehari awal

ISTANBUL: Piala Dunia Qatar 2022 akan bermula sehari lebih awal, badan induk bola sepak dunia mengesahkan pada Khamis.

“Piala Dunia FIFA 2022™ akan dimulakan dengan sambutan yang lebih hebat untuk peminat tempatan dan antarabangsa susulan negara tuan rumah Qatar dijadual menentang Ecuador pada Ahad, 20 November jam 19:00,” menurut Persekutuan Bola Sepak Antarabangsa (FIFA) dalam satu kenyataan, lapor Agensi Anadolu (AA).

“Perlawanan dan upacara pembukaan temasya tahun ini di Stadium Al Bayt akan dianjak sehari lebih awal berikutan keputusan sebulat suara oleh Biro Majlis FIFA hari ini.

“Oleh itu, pertemuan antara Senegal dan Belanda telah dijadualkan semula pada Isnin, 21 Nov  dari 13:00 hingga 19:00,” menurut kenyataan itu.

Perlawanan bola sepak antarabangsa edisi ke-22 merupakan Piala Dunia musim sejuk yang pertama, dijadual berlangsung dari 20 November hingga 18 Disember.

Sebanyak 32 pasukan diundi dalam lapan kumpulan akan beraksi dalam kejohanan itu. – BERNAMA


Mahkamah tak benar Najib hadir prosiding injunksi kes saman 1MDB – Peguam

KUALA LUMPUR: Mahkamah Tinggi hari ini menolak permohonan Datuk Seri Najib Tun Razak untuk menghadiri prosiding pendengaran kes saman 1Malaysia Development Berhad (1MDB) terhadapnya dan beberapa individu lagi.

Pendengaran itu melibatkan dua permohonan iaitu  injunksi mareva yang diperoleh 1MDB dan satu anak syarikatnya, untuk menghalang bekas perdana menteri itu daripada melupuskan atau mengurangkan nilai mana-mana asetnya di Malaysia sehingga US$681 juta.

Satu lagi permohonan Najib untuk mengetepikan injunksi mareva yang diperoleh 1MDB dan Global Diversified Investment Company Limited (dahulunya dikenali sebagai 1MDB Global Investments Limited), yang merupakan plaintif pertama dan kelima, dalam kes saman terhadap Najib dan beberapa individu lagi.

Peguam Siva Kumar Kanagasabai mewakili 1MDB berkata, Hakim Atan Mustaffa Yusoff Ahmad memutuskan demikian, selepas mendengar hujahan pihak-pihak berhubung permohonan Najib yang kini menjalani hukuman penjara 12 tahun di Penjara Kajang untuk menghadiri prosiding pendengaran bagi kedua-dua permohonan itu.

“Permohonan tersebut ditolak tanpa sebarang kos. Selain itu, mahkamah membenarkan permohonan Datuk Seri Najib untuk menangguhkan pendengaran bagi kedua-dua permohonan itu yang sepatutnya berlangsung esok,” katanya ketika dihubungi pemberita.

Prosiding hari ini dihadiri peguam Dhanyaa Shreeya Sukumar serta Tommy Lim Ka Hui mewakili 1MDB dan peguam Muhammad Farhan Muhammad Shafee dan Alaistair Brandah Norman bagi pihak Najib.

Injunksi mareva ialah perintah menghalang seseorang daripada melupuskan harta sementara menunggu penyelesaian tindakan undang-undang.

Injunksi tersebut juga mengehadkan Najib mengeluarkan wang tidak melebihi RM100,000 sebulan yang diperlukannya untuk perbelanjaan sara hidup serta perbelanjaan guaman, namun sekiranya memerlukan lebih daripada jumlah itu, beliau perlu mendapatkan kebenaran bertulis daripada peguam 1MDB dan Global Diversified.

Perintah itu juga menyatakan, Najib mesti membuat pendedahan secara bertulis kepada 1MDB dan Global Diversified, berhubung asetnya sehingga pada nilai US$681 juta, sama ada di dalam atau di luar negara, sama ada di bawah namanya sendiri atau tidak dan sama ada milikan secara tunggal atau secara bersama defendan lain.

Dalam saman itu, 1MDB, 1MDB Energy Holdings Limited, 1MDB Energy Limited, 1MDB Energy (Langat) Limited dan Global Diversified selaku plaintif manakala Najib, Terrence Geh Choh Heng (bekas Pengarah Kewangan 1MDB), Jasmine Loo Ai Swan (bekas peguam 1MDB), Casey Tang Keng Chee (bekas Pengarah Eksekutif 1MDB), Vincent Beng, Radhi Mohamad (Ketua Pegawai Operasi 1MDB) dinamakan sebagai defendan.

Turut dinamakan sebagai defendan ialah Kelvin Tan Kay Jim (bekas Pengarah Pelaburan) dan Nik Faisal Ariff Kamil (bekas Ketua Pegawai Eksekutif SRC International Sdn Bhd).

Saman US$8 bilion itu adalah satu daripada 22 saman sivil yang difailkan untuk menuntut lebih US$23 bilion bagi pihak 1MDB dan bekas anak syarikatnya, SRC International terhadap beberapa individu yang didakwa terlibat dalam skandal kewangan itu. – BERNAMA


PAS bincang dengan parti komponen PN mengenai Kerajaan Perpaduan – Takiyuddin

KUALA LUMPUR: PAS akan berbincang dengan parti-parti komponen Perikatan Nasional (PN) dalam waktu terdekat berhubung tawaran Perdana Menteri, Datuk Seri Anwar Ibrahim untuk PN menyertai kerajaan perpaduan pimpinannya.

Setiausaha Agung PAS, Datuk Seri Takiyuddin Hassan dalam kenyataan hari ini memaklumkan perbincangan itu juga akan meninjau pandangan dan kesediaan rakyat khususnya pengundi yang memberikan undi memberangsangkan kepada PAS dan PN pada Pilihan Raya Umum ke-15 (PRU15), 19 November lepas.

Pada sidang media sulung Anwar malam tadi, beliau menegaskan kerajaan perpaduan yang dibentuk dengan penyertaan Pakatan Harapan (PH), Barisan Nasional (BN) dan Gabungan Parti Sarawak (GPS) setakat ini, akan memastikan kestabilan negara dan ekonomi serta menjunjung semangat Perlembagaan Persekutuan.

Perdana Menteri turut mengalu-alukan penyertaan mana-mana parti, namun dengan syarat mereka mesti bersetuju dengan asas pembentukan kerajaan perpaduan ini iaitu tata kelola yang baik, tiada tolak ansur terhadap rasuah dan Malaysia untuk semua rakyatnya.

Sementara itu, Takiyuddin berkata, PAS turut mengucapkan tahniah kepada Anwar yang telah diperkenan dan dilantik sebagai Perdana Menteri ke-10, semalam.

“PAS yakin beliau (Anwar) akan melaksanakan tanggungjawab dengan baik, adil dan ihsan serta turut mengutamakan konsep federalisme yang wajar kepada seluruh negeri dan rakyat jelata,” katanya.

PAS juga mengucapkan setinggi tahniah ke hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah atas kebijaksanaan melaksanakan fungsi Seri Paduka berdasarkan kuasa diperuntukkan di bawah undang-undang khususnya berkaitan pelantikan Perdana Menteri berdasarkan Perkara 40(2)(a) dan Perkara 43(2)(a) Perlembagaan Persekutuan, katanya.

“PAS mengucapkan syukur ke hadrat Allah SWT kerana kemelut kepimpinan negara pasca-PRU15 tidak berterusan dan dapat diselesaikan dengan harmoni dan damai. PAS menerima dengan reda dan hati terbuka segala ketentuan Allah yang tentunya mempunyai hikmahnya tersendiri,” kata Takiyuddin.

Semalam, Anwar yang juga Pengerusi PH mengangkat sumpah jawatan sebagai Perdana Menteri ke-10 di hadapan Al-Sultan Abdullah di Dewan Singgahsana Kecil, Istana Negara di sini. – BERNAMA